text:
Sunday, May 29, 2016
रूसी उपन्यास "कालापानी" ; भाग-2; अध्याय-8: साथी
कालापानी
(साइबेरिया में जेल के जिनगी)
भाग-2; अध्याय-8: साथी (comrades)
हम, वस्तुतः, सबसे जादे आकर्षित होलिअइ अपन बिरादरी तरफ, मतलब "उच्चकुलीन" तरफ, खास करके शुरुआती दौर में । लेकिन तीन पूर्व रूसी उच्चकुलीन में से, जे हमन्हीं के जेल में हलइ (अकीम अकीमिच, जासूस आ-व आउ ऊ, जेकरा पितृहन्ता मानल जा हलइ), हम खाली अकीम अकीमिच के साथ मिल्लऽ-जुल्लऽ हलिअइ आउ बात करऽ हलिअइ । हम स्वीकार करऽ हिअइ, कि हम अकीम अकीमिच के पास जा हलिअइ, अइसन कहल जाय, निराशा के चलते, सबसे उबाहट वला क्षण में आउ जब ओकरा छोड़के आउ कोय नयँ हलइ जेकरा भिर हमरा जाय के प्रत्याशा हलइ । पिछलौका अध्याय में, हम अपन सब लोग के वर्गीकरण करे के प्रयास कइलिअइ, लेकिन अभी, जइसीं अकीम अकीमिच के आद अइलइ, त सोचऽ हिअइ, कि एक आउ वर्ग जोड़ल जा सकऽ हइ । सच हइ, कि ई वर्ग के ओहे एकमात्र प्रतिनिधि हलइ । ई वर्ग - बिलकुल भावशून्य कैदी लोग के हइ । बिलकुल भावशून्य, मतलब अइसन लोग, जेकरा लगी स्वतंत्र रहके जीना, चाहे जेल में जीना - दुन्नु एक समान हइ; हमन्हीं हीं, जाहिर हइ, न अइसन हलइ आउ न हो सकऽ हलइ, लेकिन अकीम अकीमिच, लगऽ हइ, एगो अपवाद हलइ । ऊ जेल में अइसे खुद के स्थापित कर लेलके हल, मानूँ सारी जिनगी ओकरे में रहतइ - सब कुछ ओकर चारो तरफ, गद्दा से शुरू करके, तकिया, बरतन सब एतना व्यवस्थित, एतना स्थिरता से, एतना दीर्घकाल तक लगी सज्जल हलइ । रात गुजारे भर के, थोड़े समय के बात के ओकरा में लेशमात्र नयँ देखाय दे हलइ । ओकरा जेल में अभियो कइएक साल गुजारे के हलइ, लेकिन मोसकिल से, कभी-कभार जेल से मुक्ति के बात सोचऽ होतइ । लेकिन अगर ऊ असलियत से समझौता कर लेलके हल, त जाहिर हइ, दिल से नयँ, बल्कि वस्तुतः अधीनता के वश, जे ओकरा लगी बस एक्के बात हलइ । ऊ दयालु व्यक्ति हलइ आउ शुरू-शुरू में हमरा सलाह आउ कुछ सेवा से मदत कइलके हल; लेकिन, खेद के साथ कहे पड़ऽ हइ, कि कभी-कभी अनजाने में हमरा, खास करके शुरुआती दौर में, अद्वितीय उदासी में डाल दे हलइ, आउ ओकरा बिना पहिलहीं से हमर उदासीन स्थिति रहऽ हलइ ओकरा आउ बढ़ा दे हलइ । तइयो हम विषाद के चलते ओकरा साथ बात करऽ हलिअइ । हम बल्कि कइसनो जीवंत शब्द लगी तरस जइअइ, बल्कि ई कटु काहे नयँ होवइ, बल्कि असहनीय, कइसनो प्रकार के द्वेष काहे नयँ होवइ - हमन्हीं कम से कम अपन-अपन भाग्य पर साथे-साथ गोस्सा कर सकऽ हलिअइ; लेकिन ऊ चुप रहइ, लालटेन के गोंद से चिपकइते रहइ, चाहे सुनावइ, कि कइसे फलना-फलना साल में ओकन्हीं हीं निरीक्षण (मुआइना) होले हल, आउ डिविजन के कमांडर केऽ हलइ, आउ ओकर पहिला नाम आउ पैतृक नाम की हलइ, आउ ऊ निरीक्षण से खुश होले हल कि नयँ, आउ कइसे राइफलधारी लोग के सिग्नल बदल देल गेले हल इत्यादि । आउ सब कुछ एतना शांत, एतना औपचारिकतापूर्ण स्वर में, मानूँ बून-बून पानी टपकऽ हलइ । ऊ लगभग बिलकुल जोश में भी नयँ अइलइ, जब हमरा बतइलकइ, कि काकेशिया में कोय काम के मामले में भाग लेवे खातिर ओकरा तलवार पर सेंट ऐन (Saint Anne on the sword) के पुरस्कार [1] मिलले हल । खाली ओकर स्वर अइसन पल में कइसूँ असामान्य रूप से गौरवपूर्ण आउ गंभीर हो गेलइ; ऊ एकरा जरी निच्चे कर लेलकइ, हियाँ तक कि कोय रहस्यमयता के हद तक, जब ऊ "सेंट ऐन" शब्द बोललइ, आउ एकर कोय तीन मिनट बाद ऊ कइसूँ खास करके चुप आउ गंभीर रहलइ ... ई पहिलौका साल में, हमरा मूर्खतापूर्ण क्षण हलइ, जब हम (आउ हमेशे कइसूँ अचानक) अकीम अकीमिच से नफरत करे लगलिअइ, नयँ मालूम काहे लगी, आउ चुपचाप अपन किस्मत के कोसऽ हलिअइ ई वजह से, कि ऊ हमरा ओकरा साथ पटरा के बिछौना पर हमर सिर के सामने ओकर सिर करके रख देलक । सामान्यतः एक घंटा बाद हम ई बात लगी खुद के धिक्कारऽ हलिअइ । लेकिन अइसन खाली पहिलौका साल में होलइ; बाद में हम अपन आत्मा में अकीम अकीमिच से बिलकुल समझौता कर लेलिअइ आउ हम अपन पहिलौका बेवकूफी पर लज्जित होलिअइ । बाहर-बाहर, जइसन कि हमरा आद पड़ऽ हइ, हमन्हीं बीच कोय झगड़ा नयँ होलइ ।
ई तीन रूसी लोग के अतिरिक्त, दोसर लोग हमर समय में हमन्हीं हीं आठ लोग हलइ । ओकन्हीं में से कुछ लोग के साथ हम घनिष्ठता बरतलिअइ आउ खुशी के साथ भी, लेकिन सब के साथ नयँ । ओकन्हीं में से सबसे निम्मन लोग एक प्रकार से बेमरियाहा, विशेष आउ हद दर्जा के असहिष्णु हलइ । ओकन्हीं में से दू लोग के साथ बाद में हम बस बाते करे लगी छोड़ देलिअइ । ओकन्हीं में से शिक्षित खाली तीन लोग हलइ - बे-स्की [2], एम-की आउ बुढ़उ झे-की [3], जे पहिले कहीं पर गणित के प्रोफेसर हलइ - बुढ़उ दयालु, निम्मन, बड़गो सनकी, आउ शिक्षा के बावजूद, लगऽ हइ, अत्यंत संकीर्ण विचार के व्यक्ति हलइ । एम-की आउ बे-की बिलकुल दोसरे प्रकार के हलइ। एम-की के साथ हम पहिलौके तुरी से निम्मन से हिल-मिल गेलिअइ; कभियो ओकरा साथ लड़ाय-झगड़ा नयँ होलइ, हम ओकरा आदर करऽ हलिअइ, लेकिन ओकरा हम कभियो प्यार नयँ कर पइलिअइ, ओकरा से कभियो लगाव नयँ हो पइलइ । ई बहुत अविश्वासी आउ क्रूर व्यक्ति हलइ, लेकिन आश्चर्जनक ढंग से निम्मन से ओकरा खुद के नियंत्रित करे के क्षमता हलइ । लेकिन एहे ओक्कर बहुत बड़गर क्षमता हमरा पसीन नयँ पड़लइ - कइसूँ लगऽ हलइ, कि ऊ कभियो अपन दिल के केकरो सामने नयँ खोलतइ । लेकिन, शायद, हमरे गलतफहमी हलइ । ई एगो दृढ़संकल्प व्यक्ति हलइ आउ उच्च दर्जा के उदार हलइ । ओकर अत्यधिक, कुछ कपटी आचरण में दक्षता भी, आउ लोग के साथ व्यवहार में सावधानी, ओकर गुप्त आउ गहरा संशयवाद (scepticism) दर्शावऽ हलइ । आउ तइयो ई आत्मा ठीक ई द्विविधता (duality) से पीड़ित हलइ - संशयवाद आउ कुछ अपन विशेष विचारधारा आउ आशा में गंभीर, बिलकुल अडिग विश्वास । लेकिन अपन संपूर्ण सांसारिक दक्षता के बावजूद, ओकरा बे-की आउ अपन दोस्त ते-स्की के साथ जानी दुश्मनी हलइ । बे-की रोगियाहा हलइ, कुछ-कुछ तपेदिक के प्रवृत्ति वला, चिड़चिड़ा आउ अधीर (nervous), लेकिन असल में बहुत दयालु आउ विशालहृदय भी । ओकर चिड़चिड़ापन कभी-कभी अत्यंत असहनीयता आउ सनक तक पहुँच जा हलइ । हम ओकर चरित्र के बरदास नयँ कर पइलिअइ आउ बाद में हम बे-की से अलगे हो गेलिअइ, हलाँकि हम कभियो ओकरा प्यार करे लगी बन नयँ कइलिअइ; आउ एम-स्की के साथ झगड़ा नयँ कइलिअइ, लेकिन ओकरा कभी नयँ पसीन कइलिअइ । बे-की के साथ अलगे होते, अइसन होलइ, कि हमरा तुरतम्मे ते-स्की के साथ भी अलगे हो जाय के चाही हल, ओहे नवयुवक के साथ, जेकर उल्लेख हम पिछला अध्याय में कर चुकलिए ह, शिकायत के चर्चा के बखत । ई बात लगी हमरा बड़गो खेद हलइ । ते-स्की हलाँकि अनपढ़ भी हलइ, लेकिन दयालु, साहसी, निम्मन नवयुवक, अगर एक शब्द में कहल जाय । बात ई हलइ, कि ऊ बे-की के एतना प्यार आउ एतना आदर करऽ हलइ, ओकरा लगी एतना श्रद्धा हलइ, कि जे कोय जरिक्को मनी बे-की से मतभेद रक्खऽ हलइ, ओकरा तुरतम्मे लगभग अपन दुश्मन माने लगऽ हलइ । बाद में ऊ एम-स्की के साथ, लगऽ हइ, बे-की के चलते अलगे हो गेलइ, हलाँकि लम्मा समय तक ऊ हिम्मत नयँ हारलइ । लेकिन, ओकन्हीं सब्भे नैतिक रूप से बेमरियाहा हलइ, पित्तल (bilious), चिड़चिड़ा, अविश्वासी । ई समझल जा सकऽ हलइ - ओकन्हीं लगी ई कष्टकारी हलइ, हमन्हीं के अपेक्षा बहुत जादे कष्टकारी । ओकन्हीं अपन मातृभूमि से दूर हलइ । ओकन्हीं में से कुछ लोग के लम्मा अवधि लगी भेजल गेले हल, दस साल, बारह साल खातिर, आउ मुख्य बात हलइ, कि ओकन्हीं अपन चारो तरफ के लोग के दृढ़ पूर्वाग्रह के साथ देखऽ हलइ, कातोर्गा कैदी लोग में बस खाली वहशीपन देखऽ हलइ आउ ओकन्हीं में एक्को निम्मन विशेषता, कुच्छो मानवीय गुण नयँ देख पावऽ हलइ आउ देखहूँ लगी नयँ चाहऽ हलइ, आउ जे समझल भी जा सकऽ हलइ - ओकन्हीं में ई दुर्भाग्यपूर्ण दृष्टिकोण परिस्थिति आउ भाग्य के बल पर थोपल गेले हल । बात साफ हलइ, कि उदासी जेल में ओकन्हीं लगी दमघोंटू हलइ । चेर्केस, तातार, इसाय फ़ोमिच के साथ ओकन्हीं प्रेमपूर्ण आउ मित्रतापूर्ण व्यवहार करऽ हलइ, लेकिन बाकी सब कैदी के साथ घृणापूर्वक मुँह फेर ले हलइ, कतराऽ हलइ ।
खाली स्तारोदुब्ये बस्ती के एक प्राचीन आस्था वला ओकन्हीं के पूरा आदर के पात्र बन गेले हल । लेकिन ई ध्यातव्य हइ, कि हमरा जेल में रहे के संपूर्ण अवधि के दौरान, कउनो कातोर्गा कैदी ओकन्हीं के कभी ताना नयँ मालकइ - न तो जन्म, न तो धार्मिक आस्था, न तो विचारधारा के मामले में, जे हमन्हीं के सामान्य जनता के बीच विदेशी लोग के संबंध में देखल जा हइ, खास करके जर्मन के संबंध में, हलाँकि बहुत विरले । लेकिन, जर्मन लोग पर खाली हँस्सऽ हइ; रूसी सामान्य लोग खातिर जर्मन एगो अत्यंत हास्यजनक पात्र होवऽ हइ । हमन्हीं हीं के कैदी सब विदेशी लोग के आदर से भी पेश आवऽ हलइ, हमन्हीं रूसी लोग के अपेक्षा बहुत अधिक, आउ ओकन्हीं के बिलकुल नयँ स्पर्श करऽ हलइ । लेकिन ओकन्हीं, लगऽ हइ, कभियो ई बात के नोटिस करे लगी आउ ध्यान देवे लगी नयँ चाहऽ हलइ । हम ते-स्की के बारे बात करे लगलिअइ । ई ऊ हलइ, जे ओकन्हीं के जब पहिलौका निर्वासन के स्थान से हमन्हीं के किला में स्थानान्तरित कइल जा रहले हल, त बे-की के अपन बाँह में रखके ओकरा लगभग पूरा रस्ता के यात्रा के दौरान ढोके लइलके हल, जबकि ऊ स्वास्थ्य आउ शरीरगठन से निर्बल होल आधे दिन में थकके चूर हो गेले हल । ओकन्हीं के पहिले उ-गोर्स्क [4] भेजल गेले हल । ओकन्हीं बतइलकइ, हुआँ ओकन्हीं लगी निम्मन हलइ, मतलब हमन्हीं के किला के अपेक्षा बहुत बेहतर । लेकिन ओकन्हीं दोसरा शहर के निर्वासित लोग के साथ कइसनो प्रकार के पत्राचार - लेकिन बिलकुल निर्दोष - शुरू कइलके हल, आउ एकरा चलते तीनों के हमन्हीं के किला में स्थानांतरित करना जरूरी समझल गेलइ, जाहाँ हमन्हीं के उच्च प्राधिकारी के आउ निकटतर दृष्टि में हलइ । ओकन्हीं के तेसरा साथी झे-की हलइ । ओकन्हीं के आगमन के पहिले एम-की जेल में अकेल्ले हलइ । ओकरा अपन निर्वासन के पहिला साल में केतना बोरियत झेले पड़ले होत!
ई झे-की ओहे हमेशे भगमान के प्रार्थना करे वला बुढ़उ हलइ, जेकरा बारे हम पहिलहीं उल्लेख कर चुकलिए ह । सब्भे हमन्हीं के राजनीतिक अपराधी नवयुवक लोग हलइ, कुछ लोग तो बहुत कम उमर के; खाली झे-की पचास के उपरे के हलइ । ई अदमी वस्तुतः ईमानदार हलइ, लेकिन कुछ विचित्र । ओकर साथी, बे-की आउ ते-की, ओकरा बहुत पसीन नयँ करऽ हलइ, ओकरा से बोलवो नयँ करऽ हलइ, ई कहके कि ऊ जिद्दी आउ झगड़ालू हइ ।
हमरा मालूम नयँ, कि ओकन्हीं ई मामले में केतना सही हलइ । जेल में, जइसन कि कइसनो अइसन जगह में, जाहाँ लोग एक समूह में अपन इच्छा के अनुसार नयँ जामा होते जा हइ, बल्कि जबरदस्ती, त हमरा लगऽ हइ, कि जादे संभावना हइ कि जल्दीए आपस में लड़ाय-झगड़ा करे लगतइ आउ नफरत करे लगतइ, बनिस्बत अजाद रहे के हालत में । कइएक परिस्थिति ई बात में योगदान करऽ हइ । लेकिन, वास्तव में काफी नासमझ आउ, शायद, अप्रिय हलइ । सब्भे बाकी ओकर साथी के भी ओकरा साथ अनबन रहऽ हलइ । हमरा ओकरा साथ हलाँकि कभियो झगड़ा नयँ होवऽ हलइ, लेकिन हमरा विशेष रूप से ओकरा साथ घनिष्ठता नयँ हलइ । अपन विषय, गणित, ऊ, लगऽ हइ, जानऽ हलइ । हमरा आद पड़ऽ हइ, ऊ अपन आधा-रूसी भाषा में हमेशे हमरा एक प्रकार के विशेष, अपन आविष्कृत खगोलीय प्रणाली (astronomical system) के समझइते रहऽ हलइ । हमरा लोग बतइते गेलइ, कि ऊ एकरा कभी तो प्रकाशित कइलके हल, लेकिन वैज्ञानिक जगत् में खाली उपहास होलइ। हमरा लगऽ हइ, कि ऊ बुद्धि से जरी आघातित (सनकी) हलइ । दिनो भर ऊ अपन टेहुना पर भगमान के प्रार्थना करते रहऽ हलइ, जेकरा से ओकरा जेल से सामान्य रूप से आदर प्राप्त होलइ आउ अइसन ओकरा ठीक मृत्यु पर्यंत रहलइ । एगो गंभीर बेमारी के बाद हमन्हीं के अस्पताल में, हमर आँख के सामने, ओकर मृत्यु होलइ। लेकिन, ऊ हमन्हीं के मेजर के साथ घटना के बाद जेल में ठीक अपन पहिलहीं कदम के साथ कातोर्गा कैदी लोग के आदर प्राप्त कर लेलकइ । उ-गोर्स्क से हमन्हीं के किला तक के रस्ता में ओकन्हीं के हजामत नयँ कइल गेले हल, आउ ओकन्हीं के दाढ़ी बढ़ गेले हल, ओहे से जब ओकन्हीं के सीधे मेजर के पास लावल गेलइ, त अधीनता के अइसन उल्लंघन से ऊ क्रोधावेश में आ गेलइ, जेकरा में लेकिन ओकन्हीं के कोय दोष नयँ हलइ ।
"ओकन्हीं कइसन तर्रह बनइले हइ !" ऊ गरजलइ । "ई तो अवारा, डाकू लगऽ हइ !"
झे-की, जबकि ऊ अभियो रूसी बहुत कम जानऽ हलइ आउ सोचलकइ, कि ओकन्हीं के पुच्छल जा रहले ह - "ओकन्हीं केऽ हइ ? अवारा, कि डाकू ?" आउ उत्तर देलकइ - "हमन्हीं अवारा नयँ हिअइ, बल्कि राजनीतिक अपराधी ।"
"कीऽ-ऽ-ऽ ! तूँ टर-टर करऽ हीं ? टर-टर !" मेजर गुर्रइलइ । "चल कोर-द-गार्द ! सो कोड़ा, अभिए, एहे क्षण !"
बुढ़उ के दंड देल गेलइ । ऊ बिन कोय विरोध के कोड़ा खाय लगी पड़ गेलइ, अपन हाथ में दत्ती काट लेलकइ आउ बिन जरिक्को कोय चीख या कराह के, बिन हिलले-डुलले, दंड बरदास कर लेलकइ । बे-की आउ ते-की एहे दौरान जेल में प्रवेश कर चुकले हल, जाहाँ परी एम-की ओकन्हीं के पहिलहीं से गेट बिजुन इंतजार करब करऽ हलइ आउ सीधे ओकन्हीं के गरदन से लिपट गेलइ, हलाँकि ओकन्हीं के कभियो नयँ देखलके हल । मेजर के स्वागत से क्षुब्ध होके ओकन्हीं ओकरा झे-की के बारे सब कुछ बतइलकइ । आद पड़ऽ हइ, कि कइसे एम-की हमरा एकरा बारे बतइलकइ - "हम अपन आपा खो देलिए हल", ऊ बोलले हल, "हमरा समझ में नयँ आ रहले हल, कि हमरा साथ की हो रहले ह, आउ हम कँप रहलिए हल, मानूँ बोखार में हलिअइ । हम झे-की खातिर गेट पर इंतजार करब करऽ हलिअइ । ओकरा सीधे कोर-द-गार्द से आवे के हलइ, जाहाँ ओकरा दंड देल जा रहले हल । अचानक छोटका दरवाजा खुललइ - झे-की, बिन केकरो दने देखले, पीयर चेहरा आउ पीयर होंठ के साथ, प्रांगण में जामा होल कैदी लोग के बीच से होके गुजरलइ, जेकन्हीं के मालूम हलइ कि एगो उच्चकुलीन के दंड देल जा रहले ह [5], आउ बैरक में प्रवेश कइलकइ, सीधे अपन जगह तरफ, आउ बिन एक्को शब्द बोलले, टेहुना के बल बइठ गेलइ आउ भगमान के प्रार्थना करे लगलइ । कैदी लोग हक्का-बक्का आउ द्रवीभूत भी हो गेलइ । "जइसीं हम उज्जर केश वला ई बुढ़उ के देखलिअइ", एम-की बोललइ, "जे अपन मातृभूमि में अपन घरवली, बाल-बुतरू के छोड़के अइले हल, जइसीं हम ओकरा टेहुना के बल बइठल देखलिअइ, शर्मनाक ढंग से दंडित होल आउ प्रार्थना करते - हम बैरक सब के पिछुआनी में दौड़ल गेलिअइ आउ पूरे दू घंटा मानूँ स्मृतिहीन रहलिअइ; हम अपन आपा खो देलिए हल ..." कैदी लोग ई समय से झे-की के बहुत आदर करे लगलइ आउ ओकरा साथ हमेशे आदर से व्यवहार करऽ हलइ । ओकन्हीं के खास करके ई बात पसीन पड़लइ, कि कोड़ा के मार से ऊ चीखलइ नयँ ।
लेकिन पूरा सच बतावे के जरूरत हइ - ई उदाहरण से साइबेरिया में उच्चकुलीन के निर्वासित लोग के साथ प्राधिकारी के व्यवहार के बारे कुच्छो निर्णय नयँ कइल जा सकऽ हइ, चाहे ऊ निर्वासित लोग कउनो रहइ, रूसी चाहे पोलिस्तानी । ई उदाहरण खाली ई दर्शावऽ हइ, कि खराब अदमी से पाला पड़ सकऽ हइ, आउ वस्तुतः, अगर ई खराब अदमी कहीं स्वतंत्र वरिष्ठ कमांडर होवइ, त निर्वासित के भाग्य, अइसन हालत में जब ई खराब कमांडर ओकरा खास करके नफरत करइ, बहुत अनिश्चित हो सकऽ हइ । लेकिन ई स्वीकार नयँ करना असंभव हइ, कि साइबेरिया में सबसे उच्च प्राधिकारी, जेकरा पर बाकी सब्भे कमांडर के तान (टोन) आउ मूड निर्भर हइ, उच्चकुलीन निर्वासित लोग के संबंध में पक्षपात करऽ हइ आउ दोसरो कुछ स्थिति में दोसर कैदी लोग, अर्थात् सर्व सामान्य में से आवल कैदी लोग, के अपेक्षा ओकन्हीं के रियायत देवे के प्रयास करऽ हइ । एकर कारण स्पष्ट हइ - ई उच्च प्राधिकारी, पहिला, खुद्दे उच्चकुलीन होवऽ हइ; दोसरा, पहिलहूँ अइसन होले ह, कि उच्चकुलीन में से कुछ लोग कोड़ा खाय लगी पड़लइ नयँ आउ दंड देवे वला पर टूट पड़लइ, जेकरा चलते भयावह स्थिति पैदा हो गेलइ; तेसरा, आउ हमरो लगऽ हइ, ई मुख्य हइ, बहुत पहिलहीं से, करीब पैंतीस साल पहिले, साइबेरिया में अचानक, एक्के तुरी, उच्चकुलीन निर्वासित लोग के बड़गो समूह अइलइ, आउ एहे निर्वासित लोग तीस साल के दौरान पूरे साइबेरिया में खुद के स्थापित करे आउ सिद्ध करे में सफल हो गेते गेलइ, कि हमन्हीं के समय में प्राधिकारी प्राचीन काल से ही, विरासत में प्राप्त आदत से, खामखाह कुछ वर्ग के उच्चकुलीन-अपराधी सब के, बाकी सब लोग के अपेक्षा, दोसर नजर से देखऽ हलइ [6] । उच्च प्राधिकारी के पदचिह्न पे चलके निचलौको कमांडर लोग ओइसने नजर से देखे के अभ्यस्त हो जा हलइ, जाहिर हइ, अइसन दृष्टिकोण आउ तान उपरहीं से ग्रहण करके, ओकर आज्ञापालन करके, ओकर अधीन होके । लेकिन, ई निचलौका कमांडर लोग में से कइएक मामला के मूर्खतापूर्ण दृष्टि से देखऽ हलइ, निजी रूप से उपरौका औडर के आलोचना करऽ हलइ आउ बहुत बहुत खुश होते हल, अगर अप्पन ढंग से औडर देवे में ओकरा कोय बीच में अड़ंगा नयँ लगावल जइते हल । लेकिन ओकन्हीं के अइसन पूरा-पूरा अनुमति नयँ देल जा हलइ । हमरा अइसन सोचे के दृढ़ आधार हइ, आउ अइकी ई कारण हइ । कातोर्गा के दोसर श्रेणी, जेकरा में हम खुद हलिअइ, आउ जे मिलिट्री प्राधिकारी के अधीन किला में के कैदी हलइ, अपेक्षाकृत बाकी दुन्नु श्रेणी से अधिक कठोर हलइ, मतलब तेसरा (फैक्ट्री में) आउ पहिला (खदान में) से । ई कठोर हलइ खाली उच्चकुलीन लगी नयँ, बल्कि सब्भे कैदी लगी ठीक ई कारण से, कि प्राधिकारी आउ ई वर्ग के संरचना - दुन्नु मिलिट्री हलइ, रूस में अनुशासनात्मक (दंडात्मक) कंपनी से बहुत मिलता-जुलता । मिलिट्री प्राधिकारी आउ अधिक कठोर होवऽ हइ, नियम अधिक कड़ा होवऽ हइ, (कैदी) हमेशे सिक्कड़ (चेन) में होवऽ हइ, हमेशे मार्गरक्षी (convoy) के अधीन, हमेशे तालाबंदी में - आउ पहिलौका दू वर्ग में अइसन कठोरता नयँ होवऽ हइ । अइसन तो कम से कम बोलऽ हलइ हमन्हीं के सब कैदी, आउ ओकन्हीं बीच कुछ लोग काम के जानकार हलइ । ओकन्हीं सब खुशी से पहिला वर्ग में चल जइते हल, जे कानून के मोताबिक सबसे कठोर हइ, आउ ओकन्हीं एकरा बारे कइएक तुरी सपनइवो कइलइ । रूस में दंडात्मक कंपनी के बारे हमन्हीं के कैदी, जे हुआँ रहले हल, भय के साथ बोलऽ हलइ आउ विश्वास देलइलकइ, कि पूरे रूस में आउ अधिक कष्टदायक जगह नयँ हइ, जइसन रूसी किला में दंडात्मक कंपनी हइ, आउ साइबेरिया हुआँ के जिनगी के तुलना में स्वर्ग हइ । परिणामस्वरूप, अगर अइसन कठोर दशा में, जइसन कि हमन्हीं के जेल में हलइ, मिलिट्री प्राधिकारी के उपस्थिति में, गवर्नर-जेनरल के आँख के सामने, आउ आखिरकार, ओइसन घटना के ध्यान में रखते (जे कभी-कभार होवऽ हलइ), कि कुछ बाहरी, लेकिन अर्द्ध-सरकारी लोग, सेवा के दौरान दुर्भाव चाहे ईर्ष्या के चलते, गुप्त रूप से जाहाँ चाही हुआँ रिपोर्ट करे लगी तैयार हो जा हलइ, कि फलना-फलना वर्ग के अपराधी लोग के साथ फलना-फलना निष्ठाहीन कमांडर रियायत बरतऽ हइ - अगर अइसन जगह में, हमरा कहना हइ, बाकी कैदी लोग के अपेक्षा उच्चकुलीन-अपराधी के दोसर नजर से देखल जा हलइ, त पहिला आउ तेसरा वर्ग में ओकन्हीं के साथ आउ कहीं अधिक रियायत बरतल जा होतइ । फलस्वरूप, ऊ जगह में जाहाँ हम हलिअइ, हमरा लगऽ हइ, कि ई संबंध में आउ समुच्चे साइबेरिया के बारे हम अपन मंतव्य प्रस्तुत कर सकऽ हिअइ । सब अफवाह आउ कहानी, जे ई मामले में पहिला आउ दूसरा वर्ग के कैदी से हमरा भिर पहुँचऽ हलइ, हमर निष्कर्ष के पुष्टि करऽ हलइ । वास्तव में, हमन्हीं उच्चकुलीन लोग के मामले में, हमन्हीं के जेल में प्राधिकारी अधिक ध्यान दे हलइ आउ अधिक सावधानी बरतऽ हलइ । काम आउ जीवन शैली के मामले में निश्चित तौर पे (decidedly) कोय रियायत नयँ कइल जा हलइ - ओहे काम, ओहे बेड़ी, ओहे ताला - एक शब्द में, सब कुछ ओहे, जे सब्भे कैदी लगी होवऽ हलइ । आउ ई कठोरता के हलका करना असंभव हलइ । हम जानऽ हिअइ, कि ई शहर में हाल के अतीत दीर्घकाल में [7] एतना सारा मुखबिर (informers, spies) हलइ, एतना सारा साजिश (षड्यंत्र) हलइ, एतना सारा एक दोसरा लगी गड्ढा खोदे वला हलइ, कि प्राधिकारी गुप्त दोषारोपण से स्वाभाविक रूप से भयभीत रहऽ हलइ । आउ ऊ बखत अइसन रिपोर्ट से जादे आउ कउची भयानक हो सकऽ हलइ, कि कोय विशेष वर्ग के अपराधी के मामले में रियायत बरतल जा हइ ! ई तरह, हरेक (प्राधिकारी चाहे कैदी) कुछ आशंकित रहऽ हलइ (कि कुच्छो हो सकऽ हइ), आउ हमन्हीं, बाकी सब कैदिए नियन, रहऽ हलिअइ, लेकिन शारीरिक दंड के संबंध में कुछ अपवाद हलइ । सच हइ, हमन्हिंयों के अत्यंत असानी से कोड़ा लगावल जा सकऽ हलइ, अगर हमन्हीं एकर लायक होतिए हल, मतलब कोय मामला में अतिक्रमण करतिए हल । ई शारीरिक दंड के मामले में सेवा के कर्तव्य (duty of service) आउ समानता के माँग हलइ । लेकिन अइसीं, बेफुसटंग के, बेपरवाही से हमन्हीं के कोड़ा के फटका नयँ देल जा सकऽ हलइ, जबकि सर्वसामान्य कैदी लोग के साथ अइसन बेपरवाही वला बर्ताव, जाहिर हइ, होवऽ हलइ, खास करके कुछ निचला रैंक के कमांडर आउ उत्साही लोग के अधीन, हरेक सुविधाजनक अवसर पर औडर देवे आउ अपन धाक के अहसास देलावे खातिर । हमन्हीं के ई मालूम हलइ, कि कमांडर, बुढ़उ झे-की के साथ होल घटना के बारे जान गेला के बाद, मेजर पर बहुत गोस्सा होलइ आउ ओकरा चेतावनी देलकइ, कि भविष्य में ओकरा अपन हाथ के काबू में रक्खे के चाही । अइसन बात हमरा सब कोय बतइलकइ । हमन्हिंयों हीं लोग जानऽ हलइ, कि खुद गवर्नर-जेनरल, जे हमन्हीं के मेजर पर विश्वास करऽ हलथिन आउ आंशिक रूप से ओकरा एगो कार्यवाहक (executive) आउ कोय क्षमता वला व्यक्ति के रूप में मानऽ हलथिन, अइसन कहानी जानके, ओहो ओकरा पर क्रोधित हो गेलथिन । आउ मेजर ई बात के ध्यान में रखलकइ । ऊ केतना चाहते हल, मसलन, एम-की के अपन गिरफ्त में लेवे लगी, जेकरा से आ-व के बारे चुगलखोरी के चलते नफरत करऽ हलइ, लेकिन ऊ ओकरा कइसूँ फटका नयँ लगा पइलकइ, हलाँकि बहाना ढूँढ़ऽ हलइ, ओकरा परेशान करऽ हलइ आउ ओकर पीछू पड़ल हलइ । झे-की के घटना समुच्चे शहर के मालूम पड़ गेलइ, आउ सामान्य विचार मेजर के विरुद्ध हलइ; कइएक लोग ओकरा फटकरलकइ, कुछ लोग तो अप्रिय शब्द के साथ भी । अभी हमरा मेजर के साथ पहिला मोलकात के बात आद पड़ऽ हइ । हमन्हीं के, मतलब हमरा आउ एगो दोसर उच्चकुलीन निर्वासित के, जेकर साथे-साथ हम जेल में अइलिए हल, लोग तोबोल्स्क में हीं ई अदमी के अप्रिय स्वभाव के बारे कहानी के साथ भयभीत कर देते गेले हल । ऊ बखत हुआँ पुरनकन पचीस बरिस निर्वासित जिनगी गुजार चुकल उच्चकुलीन लोग में से, जे हमन्हीं साथ गहरा सहानुभूति के साथ मिलते गेलइ आउ जे हमन्हीं के साथ लगातार संपर्क बनइले रखलकइ, जब हमन्हीं पारगमन (transit) जेल में हलिअइ, त हमन्हीं के भावी कमांडर से सचेत कइलकइ आउ ऊ सब कुछ करे के वचन देलकइ, जे ओकन्हीं परिचित लोग के माध्यम से कर सकऽ हलइ, ताकि हमन्हीं के ओकर अत्याचार से बचावल जा सकइ । वस्तुतः, रूस से आ रहल आउ ऊ बखत अपन पिता के साथ ठहरल, गवर्नर जेनरल के तीन बेटी, ओकन्हीं के हियाँ से पत्र प्राप्त कइलकइ, आउ लगऽ हइ, हमन्हीं के पक्ष में उनका साथ बात कइलकइ । लेकिन ऊ की कर सकऽ हलथिन ? ऊ खाली मेजर के कहलथिन, कि ओकरा जरी आउ सवधानी बरते के चाही । दुपहर के तेसरा घंटा में (अर्थात् दू आउ तीन बजे के बीच), मतलब हम आउ हमर साथी, ई शहर पहुँचते गेलिअइ, आउ मार्गरक्षी लोग (convoys) हमन्हीं के सीधे हमन्हीं के बादशाह (अर्थात् मेजर) के पास ले गेते गेलइ । हमन्हीं बइठका में ओकर इंतजार कइलिअइ । एहे दौरान जेल के सर्जेंट के बोलावल जा चुकले हल । जइसीं ऊ अइलइ, मेजर भी बहरसी अइलइ । ओकर किरमिजी (purple), कटहा भरल (मुँहासेदार) आउ गुस्सैल चेहरा हमन्हीं के दिमाग पर अत्यंत विषादमय छाप छोड़लकइ - मानूँ जाल में फँस गेल बेचारी मक्खी पर मकड़ा टूट पड़लइ ।
"तोर नाम की हउ ?" ऊ हमर साथी के पुछलकइ । ऊ तेजी से, तीक्ष्ण रूप से, रुक-रुकके बोलऽ हलइ, आउ स्पष्टतः, हमन्हीं पर अपन प्रभाव डाले लगी चाहऽ हलइ ।
"फलना-फलना ।"
"आउ तोर ?" ऊ बात जारी रखलकइ, हमरा दने मुड़के आउ अपन चश्मा से हमरा दने तकते ।
"फलना-फलना ।"
"सर्जेंट ! अभी तुरते ओकन्हीं के जेल में; कोर-द-गार्द (गार्ड-हाउस) में असैनिक ढंग के हजामत, बिन कोय देरी के, आधा सिर में; बेड़ी बिहाने फेर से बदलाय के चाही । ई कइसन ओवरकोट हइ ? काहाँ से ओकन्हीं के मिललइ ?" अचानक ऊ पुछलकइ, हमन्हीं के, पीठ पर पीयर वृत्त के साथ धूसर कोट पर ध्यान गड़इते, जे हमन्हीं के तोबोल्स्क में देल गेले हल, आउ जेकरा में हमन्हीं ओकर शांत मुखाकृति के सामने उपस्थित होलिए हल ।
"ई नयका वरदी हइ ! ई, शायद, कइसनो नयका वरदी ... अभियो प्लान कइल जा रहले ह ... पितिरबुर्ग से ...", ऊ बोललइ, हमन्हीं के (देहिया के) बारी-बारी से घुमइते ।
"ओकन्हीं साथ कुच्छो नयँ हइ ?" ऊ अचानक हमन्हीं के सशस्त्र मार्गरक्षी (convoy gendarme) के पुछलकइ ।
"ओकन्हीं के अप्पन पोशाक हइ, महोदय", सशस्त्र सैनिक (gendarme) उत्तर देलकइ, कइसूँ पल भर में ध्यानिष्ठ खड़ी होके, कुछ चौंकके भी । ओकरा सब कोय जानऽ हलइ, सब कोय ओकरा बारे सुनलके हल, सब कोय ओकरा से डरऽ हलइ ।
"सब ओकन्हीं हीं से उतारके ले जो । ओकन्हीं के खाली एक्के कपड़ा रहे दे, आउ ओहो अगर उज्जर होवइ, लेकिन अगर रंगीन रहइ, त उतार ले । बाकी सब कुछ नीलामी में बेच देल जाय । प्राप्त पइसा के सामान्य आमदनी के रूप में नोट कर लेल जाय । कैदी के व्यक्तिगत कोय संपत्ति नयँ होवऽ हइ", ऊ बात जारी रखलकइ, हमन्हीं तरफ सख्ती से देखते । "देखते जो, अपन चाल-चलन ठीक रखिहँऽ ! ताकि हमरा तोहन्हीं के बारे कोय शिकायत नयँ सुन्ने लगी मिल्ले ! नयँ तो ... शारी-रिक दं-ड ! जरिक्को सनी गलती लगी - चा-चा-चा-बु-क ! ..."
ई समुच्चे शाम, हम, अभ्यस्त नयँ रहे के कारण अइसन स्वागत से लगभग बेमार रहलूँ । लेकिन, दिमाग पर के छाप ई बात से प्रबल हो गेलइ, जे कुछ हम जेल में देखलिअइ; लेकिन हम अपन जेल में प्रवेश के बारे पहिलहीं बता चुकलिए ह । हम अभिए उल्लेख कइलिअइ, कि हमन्हीं लगी (प्राधिकारी) कोय रियायत नयँ बरतऽ हलइ आउ न अइसन करे के साहस करऽ हलइ, काम के मामले में दोसर कैदी लोग के सामने कइसनो काम के भार हलका नयँ करऽ हलइ । लेकिन एक तुरी तइयो करे के कोशिश कइल गेलइ - हम आउ बे-की पूरे तीन महिन्ना तक लिपिक (क्लर्क) के रूप में काम करे लगी इंजीनियरी कार्यालय गेलिअइ । लेकिन ई गुप्त रूप से कइल गेलइ, आउ अइसन इंजीनियरी प्राधिकारी द्वारा कइल गेलइ । मतलब, दोसर सब कोय, शायद, जेकरा जरूरत हलइ, जानऽ हलइ, लेकिन अइसन देखावा करऽ हलइ, कि नयँ जानऽ हइ । ई कमांडर गे-कोव के अधीन होलइ । लेफ्टेनेंट कर्नल गे-कोव हमन्हीं पर जइसे असमान से टूट पड़लइ, हमन्हीं साथ बहुत कम समय बितइलकइ - अगर हम गलत नयँ हिअइ, त छो महिन्ना से जादे नयँ, हियाँ तक कि ओकरा से कमहीं - आउ रूस चल गेलइ, सब्भे कैदी पर असाधारण छाप छोड़के । अइसन बात नयँ हलइ, कि कैदी लोग ओकरा खाली पसीन करऽ हलइ, बल्कि ओकर पूजा करऽ हलइ, अगर खाली अइसन शब्द के प्रयोग कइल जा सकऽ हइ । कइसे ऊ अइसन कइलकइ, मालूम नयँ, लेकिन ऊ शुरुए से ओकन्हीं के मन पर काबू पा लेलके हल । "पिता, पिता ! पिता के आवश्यकता नयँ हइ ! (अर्थात् ऊ एगो सगा पिता से बढ़के हका !)", कैदी लोग हर बखत बोलऽ हलइ, जब तक ऊ इंजीनियरी विभाग के व्यवस्था देखलकइ । शायद ऊ भयंकर पियक्कड़ हलइ । छोटगर कद के, डीड़, स्वयं-आश्वस्त दृष्टि के साथ । लेकिन एकर साथ-साथ ऊ कैदी लोग के साथ प्यार से पेश आवऽ हलइ, लगभग कोमलता के हद तक, वास्तव में अक्षरशः एगो पिता नियन ओकन्हीं के प्यार करऽ हलइ । काहे ऊ कैदी लोग के एतना प्यार करऽ हलइ - हम बता नयँ सकऽ हिअइ, लेकिन ऊ कैदी के अइसे नयँ देख सकऽ हलइ, कि ओकरा स्नेह भरल, प्रमुदित शब्द नयँ बोलइ, ओकरा साथ हँस नयँ सकइ, ओकरा साथ मजाक नयँ करइ, आउ मुख्य बात - एकरा में कइसनो लेशमात्र भी आदेशात्मक नयँ हलइ, कुच्छो असमानता, चाहे शुद्ध आदेशात्मक प्यार नयँ दर्शावऽ हलइ । ई हलइ अप्पन साथी (कामरेड), उच्चतम श्रेणी के अप्पन व्यक्ति । लेकिन, ओकर ई सब नैसर्गिक लोकतंत्रवाद (democratism) के बावजूद, कैदी लोग एक्को तुरी ओकरा सामने कइसनो प्रकार के बेइज्जती, बदतमीजी के हरक्कत नयँ कइलकइ । एकर विपरीत, कैदी के पूरा चेहरा खिल उठऽ हलइ, जब ओकरा कमांडर से भेंट होवऽ हलइ, आउ टोपी उतारके, ऊ मुसकइते देखते रहऽ हलइ, जब ऊ ओकरा भिर आवऽ हलइ । आउ अगर ऊ बोले लगइ - त लगइ जइसे रूबल भेंट कर रहले ह । अइसन लोकप्रिय लोग होवऽ हइ । ऊ देखे में नवयुवक हलइ, एकदम सीधे आउ शानदार ढंग से चल्लऽ हलइ । "उकाब (eagle) !" ओकरा बारे कैदी लोग बोलइ । ऊ ओकन्हीं लगी, वस्तुतः, कुच्छो हलका नयँ कर सकऽ हलइ; ऊ खाली इंजीनियरी काम के प्रभारी हलइ, जे सब्भे दोसर कमांडर के अधीन भी अपन हमेशे के, एक तुरी स्थापित कानूनी तौर पर चल्लऽ हलइ । खाली ऊ कुछ करइ, त संयोगवश पार्टी से काम के बखत भेंट होला पर, ई देखके, कि काम खतम हो चुकले ह, बेफुसटंग के फालतू समय तक रोकके नयँ रक्खइ आउ ढोल बज्जे के पहिलहीं छोड़ देइ । कैदी पर ओकर विश्वास, छोटगर-मोटगर अत्यौपचारिकता आउ चिड़चिड़ापन के अभाव, कार्यालयीन संबंध में अन्य अपमानकारी व्यवहार के बिलकुल अभाव, (कैदी लोग द्वारा) पसीन कइल जा हलइ । अगर कहीं ओकर हजार रूबल खो जइते हल - त हम सोचऽ हिअइ, हमन्हीं के बीच सबसे पहिला (बड़गर) चोर के अगर ऊ मिल जइते हल, त ऊ ओकरा वापिस कर देते हल । हाँ, हमरा पक्का विश्वास हइ, कि अइसीं होते हल । कइसन गंभीर सहानुभूति के साथ कैदी लोग के मालूम पड़लइ, कि ओकन्हीं के उकाब-कमांडर अपन जिनगी के दाँव पर लगाके हमन्हीं के घृणास्पद मेजर के साथ लड़ले हल । ई घटना ओकर आगमन के पहिलौके महिन्ना में होलइ । हमन्हीं के मेजर कभी तो ओकरा साथ सरकारी सेवा में सहकर्मी रहले हल । ओकन्हीं लम्मा वियोग के बाद मिलले हल आउ साथे-साथ रंगरेली मनावे लगलइ । लेकिन अचानक ओकन्हीं बीच संबंध टूट गेलइ । ओकन्हीं झगड़ा कइलकइ, आउ गे-कोव ओकर जानी दुश्मन हो गेलइ । एहो सुनाय दे हलइ, कि ओकन्हीं ई घटना पर भी लड़लइ, जे हमन्हीं के मेजर के साथ हो सकऽ हलइ - ऊ अकसर लड़ऽ हलइ । जब कैदी लोग ई बात सुनलकइ, त ओकन्हीं के खुशी के ठेकाना नयँ रहलइ। "अठअँक्खा के अइसन अदमी से पटतइ ! ऊ उकाब हइ, आउ हमन्हीं के ...", आउ हियाँ परी अइसन शब्द जोड़ल जा हलइ, जे प्रकाशित करे के लायक नयँ हइ । हमन्हीं के भयंकर रूप से ई जाने के उत्सुकता रहऽ हलइ, कि ओकन्हीं में से केऽ केकरा पिटलकइ । अगर ओकन्हीं के लड़ाय के अफवाह झूठ निकसऽ हलइ (जे, शायद, सही हलइ), त लगऽ हइ, हमन्हीं के कैदी लोग बहुत दुखी हो जइते हल । "नयँ, कमांडर पक्का जीतले होत", ओकन्हीं बोलइ, "ऊ छोटगर हइ, लेकिन निडर हइ, आउ ऊ, सुन्नल जा हइ, कि ओकर डर से बिछौना के निच्चे दबक गेलइ।" लेकिन जल्दीए गे-कोव छोड़के चल गेलइ, आउ कैदी लोग फेर से खिन्न हो गेलइ । इंजीनियर कमांडर हमन्हीं हीं, सच में, सब्भे निम्मन हलइ - हमर समय में तीन या चार लोग बदली होके अइते गेलइ; "लेकिन कभियो हमन्हीं के ओकरा नियन मिल्ले वला नयँ", कैदी लोग बोलइ, "उकाब हलइ, उकाब आउ संरक्षक (patron) ।" ई गे-कोव हमन्हीं सब्भे उच्चकुलीन लोग के मानऽ हलइ, आउ अंतिम दौर में हमरा आउ बे-की के कभी-कभी दफ्तर आवे लगी कहऽ हलइ । ओकर प्रस्थान के बाद ई एगो नियमित तौर पर स्थापित हो गेलइ । इंजीनियर लोग में से अइसन लोग हलइ (ओकन्हीं में से विशेष करके एगो), जे हमन्हीं के साथ बहुत सहानुभूति रक्खऽ हलइ । हमन्हीं आवऽ-जा हलिअइ, कागज के नकल करऽ हलिअइ, हमन्हीं के लिखावट भी सुधरे लगलइ, जब अचानक उच्च अधिकारी से औडर अइलिअइ कि हमन्हीं के पहिलौका काम पर अविलंब भेज देल जाय के चाही - कोय तो रिपोर्ट (चुगली) करे में सफल हो गेले हल ! लेकिन, ई निमने हलइ - हमन्हीं दुन्नु दफ्तर से बहुत बोर हो गेलिए हल । ओकर बाद हम आउ बे-की लगभग दू साल तक जौरे एक्के तरह के काम लगी गेलिअइ, सबसे जादे अकसर कारखाना में । हमन्हीं साथ-साथ गप मारऽ हलिअइ; अपन आशा, विचारधारा के बारे चर्चा करऽ हलिअइ । ऊ एगो निम्मन अदमी हलइ; लेकिन ओकर विचारधारा कभी-कभी बहुत विचित्र, अपवादात्मक होवऽ हलइ । अकसर कुछ वर्ग के बहुत बुद्धिमान लोग में कभी-कभी बिलकुल विरोधाभासी विचारधारा स्थापित हो जा हइ । लेकिन एकरा लगी ओकन्हीं एतना कुछ कष्ट झेललके ह, एतना बड़गो कीमत चुकइलके ह, कि ओकरा से खुद के अलग करना बहुत दर्दनाक हो जइतइ, लगभग असंभव । बे-की हरेक आपत्ति (एतराज) के कष्ट के साथ सुन्नऽ हलइ आउ कटुता के साथ हमरा उत्तर दे हलइ । लेकिन, कइएक बात में, शायद, ऊ हमरा अपेक्षा जादहीं सही हलइ, हमरा मालूम नयँ; लेकिन हमन्हीं आखिरकार अलगे हो गेते गेलिअइ, आउ ई हमरा लगी बहुत कष्टदायी हलइ - हमन्हीं बहुत कुछ साथ-साथ साझा करऽ हलिअइ ।
एहे दौरान साल-साल कइसूँ एम-की के उदासी आउ विषाद बढ़ते गेलइ । अवसाद (depression) ओकरा पर हावी होवे लगलइ। पहिले, हमर जेल के शुरुआती दौर में, ऊ अधिक अभिव्यक्तिशील (communicative) हलइ, ओकर आत्मा अकसर आउ जादे फूटके बाहर आवऽ हलइ । जब हम जेल अइलिअइ, तब तक ओकरा जेल में रहते तेसरा साल हो चुकले हल । शुरू-शुरू में ई बात में ओकरा बहुत रुचि रहऽ हलइ, जे कुछ दुनियाँ में होले हल आउ जेकरा बारे जेल में बइठल ओकरा कोय बोध नयँ हलइ; हमरा से पूछताछ करऽ हलइ, सुन्नऽ हलइ, अपन भावना प्रकट करऽ हलइ । लेकिन अंतिम तरफ, समय के साथ, ई सब कुछ कइसूँ ओकर अंदर में, दिल में, संकेंद्रित होवे लगलइ । कोयला राख से ढँकाय लगलइ । ओकरा में क्रोध डेउढ़ बढ़ते गेलइ । "Je hais ces brigands" [ज ए से ब्रिगाँ (फ्रेंच) - हमरा ई डाकू सब से नफरत हइ] - ऊ हमरा अकसर दोहरइते रहइ, कैदी लोग तरफ नफरत से देखते, जेकन्हीं के हम आउ अधिक नगीच से जान गेलिए हल, आउ ओकन्हीं के पक्ष में प्रस्तुत कइल हमर तर्क ओकरा पर कोय असर नयँ डललकइ । ओकरा हमर कहल बात कुछ नयँ समझ में आवइ; कभी-कभी, लेकिन, अन्यमनस्कता से सहमत हो जाय; लेकिन दोसरे दिन ऊ फेर से दोहरावइ - "ज ए से ब्रिगाँ"। संयोगवश - हमन्हीं आपस में अकसर फ्रेंच में बात करते जा हलिअइ, आउ ओहे चलते काम पर के एगो सुपरवाइजर, इंजीनियरी सैनिक द्रानिश्निकोव, कोय अनजान आधार पर, हमन्हीं के "डाक्टर" उपनाम से पुकारऽ हलइ । एम-की अनुप्राणित (animated) हो उठऽ हलइ, खाली जब ओकरा अपन माय के आद आ जा हलइ । "ऊ बूढ़ी हइ, ऊ बेमार हइ", ऊ हमरा से बोलऽ हलइ, "ऊ हमरा दुनियाँ में हमरा सबसे जादे मानऽ हइ, आउ हियाँ हमरा मालूम नयँ, कि ऊ जिंदा भी हइ कि नयँ । ओकरा लगी एतना काफी हलइ, जब ऊ जनलकइ, कि हमरा व्यूह से होके दौड़ावल गेलइ (made to run the gauntlet) ..." एम-की उच्चकुलीन नयँ हलइ आउ निर्वासन के पहिले ओकरा शारीरिक दंड मिलले हल । एकरा बारे आद करके, ऊ अपन दाँत पीसके बगल में देखे के कोशिश कइलकइ । हाल में ऊ जादे से जादे अकसर अकेल्ले घुम्मे लगलइ । एक तुरी सुबहे, एगारह आउ बारह बजे के बीच, कमाण्डेंट के हियाँ से बोलावा अइलइ । कमाण्डेंट बहरसी निकसके प्रसन्न मुसकाहट के साथ ओकरा दने अइलइ ।
"अच्छऽ, एम-की, तूँ आझ सपना में की देखलहीं ?" ऊ ओकरा पुछलकइ ।
"हम तो चौंक गेलिअइ", हमन्हीं भिर वापिस अइला पर एम-की बतइलकइ । "हमरा तो लगलइ जइसे हमर दिल में छूरा भोंक देल गेलइ ।"
"देखलिअइ, कि माय के हियाँ से चिट्ठी मिललइ", ऊ उत्तर देलकइ ।
"बेहतर, बेहतर !" कमाण्डेंट प्रत्युत्तर देलकइ । "तूँ अजाद हकँऽ ! तोर माय निवेदन कइलथुन हल ... निवेदन पर सुनवाई कइल गेलो ह । अइकी उनकर चिट्ठी हकउ, आउ अइकी तोरा बारे औडर हउ । तुरतम्मे जेल से तोरा मुक्ति मिल जइतउ ।"
ऊ हमन्हीं भिर पीयर चेहरा के साथ वापिस अइलइ, समाचार से अभियो ऊ पूरा होश (सामान्य स्थिति) में नयँ आ पइले हल । हमन्हीं ओकरा बधाई देते गेलिअइ । ऊ अपन काँपते, ठंढाल हाथ से हमन्हीं के हाथ दबइलकइ । कइएक कैदी भी ओकरा बधाई देलकइ आउ ओकर सौभाग्य पर प्रसन्न होलइ । ऊ आवासन पर मुक्त होलइ आउ हमन्हिंएँ के शहर में रह गेलइ । जल्दीए ओकरा नौकरी मिल गेलइ । शुरू-शुरू में ऊ अकसर हमन्हीं के जेल में आवऽ हलइ, आउ जब कभी संभव होवऽ हलइ, हमन्हीं के तरह-तरह के समाचार दे हलइ । मुख्यतः ओकरा राजनैतिक समाचार बहुत पसीन पड़ऽ हलइ । बाकी के चार लोग में से, मतलब सिवाय एम-की, ते-की, बे-की आउ झे-की के, दूगो अभियो बहुत नौजवान हलइ, छोटगर अवधि पर भेजल, बहुत कम शिक्षित, लेकिन ईमानदार, सीधगर, साफ दिल के । तेसरा, आ-चुकोव्स्की, बहुत सीधा-सादा हलइ आउ ओकरा में कोय खास बात नयँ हलइ, लेकिन चौठा, वइसगर हो चुकल, बे-की, हमन्हीं सब पर एगो खराब छाप छोड़ऽ हलइ । मालूम नयँ, अइसन अपराधी वर्ग में ऊ कइसे फँस गेलइ, आउ खुद्दे ऊ ई बात के इनकार करऽ हलइ । ई एगो रूक्ष, क्षुद्र मध्यवर्गीय आत्मा हलइ, एगो दोकनदार के आदत आउ सिद्धांत वला, जे कोपेक-कोपेक के ठगी करके धनगर बन गेले हल । ऊ बिलकुल अनपढ़ हलइ आउ ओकरा कुच्छो में रुचि नयँ हलइ, सिवाय अपन धंधा के । ऊ घर के पेंटर हलइ, लेकिन निम्मन पेंटर हलइ, उत्तम दर्जा के पेंटर । जल्दीए प्राधिकारी के ओकर क्षमता के बारे पता चल गेलइ, आउ समुच्चा शहर देवाल आउ (अंदर वला) छत (ceilings) के पेंट करावे लगी ओकर माँग करे लगलइ । दू साल में ऊ लगभग सब्भे सरकारी क्वाटर पेंट कर देलकइ । क्वाटर के मालिक लोग व्यक्तिगत रूप से ओकरा भुगतान कइलकइ, आउ ओकर जिनगी से गरीबी दूर हो गेलइ । लेकिन सबसे निम्मन बात ई होलइ, कि ओकर दोसर साथी सब के ओकरा साथ काम पर भेजल जाय लगलइ । ओकरा साथ हमेशे जाय वला तीन गो में से दूगो ओकर पेशा सीख लेलकइ, आउ ओकन्हीं में से एगो, ते-झेव्स्की, ओकरा से खराब पेंट नयँ करऽ हलइ । हमन्हीं के मेजर, जेहो सरकारी क्वाटर में रहऽ हलइ, अपन बारी में बे-की के बोला भेजवइलकइ आउ अपन क्वाटर के सब्भे देवाल आउ छत के पेंट करे के औडर देलकइ । हियाँ बे-की अपन काम उत्तम ढंग से करे के बहुत प्रयास कइलकइ - गवर्नर-जेनरल के हियाँ भी ओतना निम्मन से पेंट नयँ कइल गेले हल । घर लकड़ी के बन्नल हलइ, एकतल्ला, काफी जीर्ण-शीर्ण आउ बहरसी से अत्यंत पपड़ीदार हलइ - अंदर से राजमहल नियन पेंट कइल गेले हल, आउ मेजर हर्षावेश में हलइ ... ऊ अपन हाथ रगड़लकइ आउ बोललइ, कि ऊ अब पक्का शादी करतइ । "अइसन क्वाटर के रहते, बिन शादी कइले नयँ रहल जा सकऽ हइ", ऊ गंभीरतापूर्वक कहलकइ । बे-की के साथ ऊ अधिकाधिक खुश हो रहले हल, आउ ओकरा चलते बाकी लोग के साथ भी, जे ओकरा साथ-साथ काम करऽ हलइ । काम पूरे महिन्ने चललइ । ई महिन्ना में मेजर हमन्हीं के सब लोग के बारे अपन विचार बिलकुल बदल लेलकइ आउ ओकन्हीं के संरक्षण देवे लगलइ । बात हियाँ तक पहुँच गेलइ, कि एक तुरी अचानक जेल से झे-की के ऊ अपना भिर बोला पठइलकइ ।
"झे-की !" ऊ कहलकइ, "हम तोर अपमान कइलियो हल । हम तोरा बेकार में चाबुक लगवइलियो हल, हम ई जानऽ हिअउ । हमरा एकरा लगी पछतावा हउ । ई बात समझ में आवऽ हउ ? हम, हम, हम - पछताऽ हिअउ !"
झे-की जवाब देलकइ, कि ऊ ई बात के समझऽ हइ ।
"तूँ समझऽ हीं, कि हम, हम, तोर चीफ, तोरा बोलइलिअउ ई लगी, कि तोरा से माफी माँगिअउ ! की ई बात के तूँ अनुभव करऽ हीं ? केऽ हीं तूँ हमरा सामने ? एगो कीड़ा ! कीड़ा से भी कम - तूँ एगो कैदी हकहीं ! आउ हम - भगमान के किरपा से * मेजर । मेजर ! समझऽ हीं तूँ ई ?" [* अइसन शाब्दिक अभिव्यक्ति के, हमर समय में खाली हमन्हीं के मेजर ही नयँ, बल्कि कइएक छोटगर कमांडर प्रयोग करऽ हलइ, खास करके जे छोटका रैंक (पद) से प्रोन्नत होल रहऽ हलइ । (मूल रूसी लेखक दस्तयेव्स्की के टिप्पणी)]
झे-की जवाब देलकइ, कि ऊ एहो बात के समझऽ हइ ।
"अच्छऽ, त हम तोरा साथ शांति समझौता करऽ हिअउ । लेकिन तूँ अनुभव करऽ हीं, ई पूरे तरह से अनुभव करऽ हीं, पूरे सम्पूर्णता में ? की तोरा ई समझे आउ अनुभव करे के क्षमता हउ ? बस कल्पना करहीं - हम, हम, मेजर ...", इत्यादि ।
झे-की खुद हमरा ई सब दृश्य के वर्णन कइलकइ । मतलब, ई पियक्कड़, झगड़ालू आउ बेढंगा व्यक्ति में मानवीय भावना भी हलइ । ओकर धारणा आउ विकास पर विचार कइला से अइसन व्यवहार के लगभग विशालहृदयता मानल जा सकऽ हलइ । लेकिन, ओकर पीयल दशा के, शायद, एकरा में बहुत कुछ योगदान हलइ । ओकर सपना साकार नयँ होलइ - ऊ शादी नयँ कर पइलकइ, हलाँकि ऊ बिलकुल मन बना चुकले हल, कि क्वाटर के सजावट के काम खतम हो गेला पर ऊ करतइ । शादी के बदले ऊ मोकदमा के फेर में फँस गेलइ, आउ ओकरा इस्तीफा देवे के औडर मिल गेलइ । हियाँ परी ओकरा सब पुरनका पाप लपेट लेलकइ । पहिले ई शहर में, जइसन कि हमरा आद पड़ऽ हइ, ऊ मेयर हलइ ... ई प्रहार ओकरा पर अचानक पड़लइ । ई समाचार से जेल में बड़गो खुशी के लहर दौड़ गेलइ । ई (कैदी लोग खातिर) एगो छुट्टी के दिन नियन हलइ, विजय के महोत्सव ! लोग के कहना हइ, कि मेजर एगो बूढ़ी नियन बिलख-बिलखके कन्ने, आउ लोर ढरकावे लगलइ । लेकिन कुछ नयँ कइल जा सकऽ हलइ । ऊ सेवा-निवृत्त (रिटायर) होलइ, धूसर रंग के (घोड़ा के) जोड़ा बेच देलकइ, बाद में अपन पूरा संपत्ति आउ गरीबी में पड़ गेलइ । बाद में हमन्हीं के ऊ जीर्ण-शीर्ण सिविल फ्रॉक-कोट आउ कलगी (cockade) सहित छज्जेदार टोपी में देखाय दे हलइ । ऊ नफरत के साथ कैदी लोग के देखऽ हलइ । लेकिन ओकर सब आकर्षण चल गेलइ, जखने ऊ अपन वरदी उतरलकइ । वरदी में ऊ आतंक हलइ, भगमान हलइ । फ्रॉक-कोट में ऊ अचानक बिलकुल कुछ नयँ रहलइ आउ एगो नौकर नियन लगऽ हलइ । अचरज के बात हइ, कि अइसन लोग के वरदी केतना कुछ बना दे हइ ।
Posted by नारायण प्रसाद at 9:19 PM No comments: Links to this post
Labels: अनूदित साहित्य, उपन्यास
Monday, May 23, 2016
मगही दूरा-दलान - फरवरी 2016 में प्रकाशित लेख
मगही
[21] दूरा-दलान
सुमंत (मगही लेखक)
देश में स्मार्ट सिटी बनावे के जब बात चलल हल तऽ हमनी मगहिया भाई-बहिन के मन में अइसन लगल कि इ बेर अप्पन गयाजी के बेड़ा पार हो जाएत । बिहार में स्मार्ट सिटी जउन एगो से दूगो शहर बनत, तऽ उ दूगो में अप्पन राज्य के राजधानी पटना के बाद अप्पन गयाजी के नाम जरूर से रहत, जेकरा ब्रह्मा जी भी नऽ काट सकलन हे । बाकि अइसन होएल कहां ? मन के सोंचल सपना बालू के भीत्ती लेखा भरभरा के रह गेल । बिहार से स्मार्ट सिटी बनें खातीर दूगो शहर के नाम गेल-उ हल भागलपुर आउ बिहारशरीफ । एतनो पर मन के संतोख होएल कि चलऽ गयाजी न सही कम से कम एगो मगहिया शहर बिहारशरीफ तो स्मार्ट सिटी बनत ? अब जब स्मार्ट सिटी बनावे के सुरसार शुरू भेल तऽ हाय राम! बिहार, उत्तरप्रदेश आउ पं० बंगाल के एक्को शहर के स्मार्ट सिटी में नामें नऽ हे । मध्य प्रदेश, महाराष्ट्र, राजस्थान, गुजरात, हरियाणा, पंजाब, दिल्ली सहीत दोसर कम बेसी सभे राज्य के शहर स्मार्ट सिटी बनत, अप्पन बिहार कहूं एहू में नऽ पछूआ जाए । अब केन्द्र सरकार के मन में का हे, इ बात कहल बड़ मोस्किल हे । हम तो बिना पार्टी पालटिक्स वाला साहित्य के अदमी हिअ । इ लेल अप्पन बात साहित्य के चहारदिवारी से बाहरे निकल के कहे में डर लगऽ हे । हिन्दी साहित्य के इतिहास में रीतिकाल के नामी-गिरामी कवि बिहारीलाल हलन, जउन बिहारी सतसई में कुलम सात सौ दोहा लिखके हिन्दी साहित्य के बड़कन कवियन में अप्पन गिनती करवैलन । उ राजदरबारी कवि हलन आउ कहल जाहे कि उनकर एक दोहा पर राजा खुश होके सातगो अशरफी दान देवऽ हलन । बिहारीलाल के लिखल एगो दोहा हम अपने सभे के बीच रखल चाहऽ ही-अपने अंग के जानिकै, जोवन-नृपति प्रवीन । स्तन, मन, नैन, नितंब कौ, बड़ इजाफा कीन ॥ मदकल छंद में लिखल इ सिंगार के रचना हे, जेकरा में कवि कहऽ हथन कि यौवन के राजा अप्पन अंग जान के नायिका के स्तन, मन, नैन आउ नितंब में बेसी इजाफा करलन, दोसर अंग के नऽ, काहे से कि देह के दोसर अंग से यौवन नृप के का लेना देना । स्मार्ट सिटी बनावे में भी यौवन राजा नियन केन्द्र सरकार भी भेदभाव कर रहल हे, तऽ इमें बेसी हरज के बात नऽ हे । अब वसंत के ऐला पर सरसो फूलाएत नऽ, आम बउराएत नऽ, बूट-मटर-खेंसाड़ी गदराएत नऽ, गेहूंम खेत में झूमत नऽ, हावा इतराएत नऽ, तऽ इ तो परकीरति के विरूध हो जाएत । इ लेल हम अप्पन मन के इहे बात समझावऽ ही-रह रे जीउ खईंहे घीउ, बाकि समय पर । आज न कल स्मार्ट सिटी अप्पन प्रदेश के भी शहर बनत । अइसे इ बात पर हमरा गुमान हे कि नेम धरम के हिसाब से अप्पन गयाजी देश के दोसर शहर से बेसी स्मार्ट हे, जहां कमोबेस सालोभर देश-दुनिया से घुमताहर आवऽ हथन आउ कपार टेक के सुख-शान्ति के मन में कामना कर हथन । हम्मर गयाजी स्मार्ट सिटी बनें नऽ बनें । अपने कभीओ इहां आथिन, दावा करऽ ही अपने के मन के उ संतोख भेंटाएत, जउन दोसर स्मार्ट सिटी घुमला से नऽ भेंटाएत । निहोरा हे-एक बेर गयाजी आवे के..... ।
प्रकाशित प्रभात खबर-02-02-2016
मगही
[22] दूरा-दलान
सुमंत (मगही लेखक)
आखिर अप्पन समय पर रितुअन के राजा वसंत आ हीं गेलन । मारे डेरा के जाड़ा-पाला अप्पन बोरिया-बिस्तरा समेट लेल । बाग-बगइचा, खेत-बधार जन्ने नजर घुमा के देखऽ वसंत के नजारा साफ लौक जाएत । मोंजर से लदल आम के बगइचा होवे कि पीअर फूल से भरल सरसों के खेत, बूट-मटर-खेंसाड़ी-तीसी के खेत में फूलाएल रगन-विरगन के फूल इया हावा के झोंका के साथे झुमइत अरहर आउ गेहूंम के खेत सभे वसंत के रंग में रंगा गेलन हे । न बेसी जाड़ा आउ न बेसी गरमी के इ वासंती मौसम में अदमी-जन के साथे गोरू-जनावर, चिड़ईं-चुरगुन भी खुशमिजाज हो गेलन हे । अप्पन देश भारत के दुनिया भर के दोसर देश से एगो अलगे पहचान हे । इ पहचान रंग-रूप, पेन्हावा-ओढ़ावा, खान-पीअन, रहन-सहन से लेके आउ कैकन रूप में भेंटा हे । इहे में एगो रूप हे-अप्पन देश परब-त्योहार के देश हे, जहां हर मौसम में मनावे जाएवाला अलगे-अलगे परब-त्योहार हे । वसंत में भी इहां केतने परब मनावल जाहे । बाकि एकर शुरूआत होवऽ हे वसंती पंचमी माने सरस्वती पूजा से । माता सरस्वती विद्या के देवी हथन, जिनकर पूजा खास करके पढ़ाई-लिखाई करेवालन लइका-लइकी धूमधाम से करऽ हथन । कमोबेस सभे शिक्षण संस्थान में सरसवती पूजा मनावल जाहे । एकर अलावे एन्ने कुछ बच्छर से गांव-शहर के हर गल्ली-मुहल्ला में सरस्वती पूजा मनावे के प्रचलन हो गेलक हे । पूजा के नाम पर महीना दिन पहिले से चंदा वसुली के धंधा में न पढ़े-लिखे वाला लइकन लग जा हलन आउ टोला-मोहल्ला के अलावे गाड़ी-छक्कड़ा वालन के चंदा वसुली के नाम पर नाक में दम करके रखले रहऽ हलन । महंगाई के दुहाई देके पांच-दस न सौ-पच्चास तक के रसीद थम्हा दे हलन । न देला पर लाठी-डंटा लेके तैयार । केतने गाड़ी के शीशा फूटऽ हल, तऽ केतने ड्राइवर-खलासी बेमतलब के लाठी-डंटा खा हलन । आउ पूजा के दिन से लेके मूर्ति डूबावे तक खाली काने बहिर नऽ करले रहऽ हलन, परिवार के साथे बाहरे निकलना दूभर कर दे हलन । पूजा विद्या के देवी माता सरस्वती के आउ गाना अइसन जेकरा सुन के मारे शरम के मुड़ी नीचे झुक जा हल । मूर्ति डूबावे के नाम पर डीजे बजा के, भांग-धथूरा खाके, अबीर-गुलाल उड़ावइत एकदम से बिगड़ल लइकन सभे बउराएल कुछो करे पर उतारू हो जा हलन । इ बेर इ बात के मन में खुशी हे कि सरस्वती पूजा से पहिले प्रशासन के तरफ से नकेल कसल जा रहल हे । सरस्वती पूजा मनावे लेल प्रशासन के सहमति जरूरी हे । अइसन न करेवालन पर प्रशासन कारवाई लेल कमर कसले हे । कुछ लोग प्रशासन के इ काड़ा रूख से भीतरे-भीतरे कुंभला रहलन हे, बाकि बेसी करके आदमी-जन के मन में इ बात के खुशी हे कि इ बेर सरस्वती पूजा के नाम पर अश्लीलता न परोसल जाएत । लोग भक्तिभाव से सरस्वती जी के पूजा करतन आउ आम के मोंजर, गुड़, अरवा चाउर से बनल असली प्रसादी ग्रहण करतन । झूठ के देखावा से नेजात भेंटाएत । वसंत पंचमी में सरस्वती पूजा सभे कोई भक्तिभाव से मानाथिन आउ मन के अज्ञानता के दूर करेके वरदान मईया से मांगथिन । वसंत पंचमी में रंग-गुलाल उड़ावऽ, बाकि प्रेम आउ सौहाद्र के......अभी एतने बात ।
प्रकाशित, प्रभात खबर-09 फरवरी 16
मगही
[23] दूरा-दलान
सुमंत (मगही लेखक)
प्यार आउ मनुहार के मौसम बसंत के आगमन का भेल सभे कुछ अपने आप बदल गेल । नरम सूरूज गरम हो गेलन, जेकरा से जाड़ा डेराएल अप्पन राह धर लेलक । खेत-बधार में लहलहाइत रबी फसल गेहूँम, जौ, बूट, मटर, सरसो, तीसी, अरहर फरे-फूलाय लगल । आम के बगइचा एकदम से बउराएल महमहाय लगल ।हावा तक बदल गेल । विद्या के देवी माता सरस्वती के परब बसंत पंचमी निके सुखे पार लग गेल । बसंत पंचमी में बैर भाव भूला के का लइका, का बूढ़ आउ का जवान मरद-मेहरारू सभे एक दोसरा के अबीर-गुलाल लगा के एक दोसरा लगे प्यार के इजहार कैलन । इ सिलसिला वैलेंटाइन डे नियल सप्ताह भर नऽ चलत । पूरा माघ, भर फागुन आउ पूरा चैत महीना मस्ती में बीतत । गीत-गौनई, खान-पीअन, आचार-व्यवहार सभे में प्यार के झलक भेंटाएत । प्यार आउ मनुहार के मौसम जउन बसंत पंचमी से शुरू होएल, फागुन में एकदम से जवान हो जाएत, मौका अइसनो आवत, जब भर फागुन बुढवा देवर लागे के गीत गुंजत आउ इ मदमातल चइत महीना तक टनाएत । पच्छिम से आएल परब वैलेंनटाइन डे जउन एकदम से बजारू हे-सप्तार भर में दम तोड़ देवऽ हे । तइयो ढेर शहरी युवा इ परब के पाछे पगलाएल रहऽ हथ । देख-सुन के मन में हंसी आवऽ हे । वैलेंटाइन बाबा के गढल इ प्यार के परब बजारू कइसे हे, एकरा बिना माथा के अदमी भी समझ सकऽ हथन । प्यार के इ परब सप्ताह भर रोजे अप्पन रंग बदलऽ हे । पहिला दिन रोज डे, दोसरा दिन प्रपोज डे, फिन हग डे, चाकलेट डे, टेडिवियार डे, प्रॉमिस डे आउ फिन वैलेंटाइन डे । अब इ सातो दिन में दू-तीन दिन छोड़ के बाकि के दिन प्यार के नऽ बजार के दिन हे, जेकरा में बिना पोकिट ढिला करले प्यार के इजहार करले नऽ जा सकऽ हे । वैलेंटाइन डे आवे से पहिले बजार सज-धज के तैयार रहऽ हे, तइयो ओतना कहां जेतना बसंत आवे पर प्रकृति सज-धज के तैयार रहऽ हे । अब वैलेंटाइन सप्ताह में इ महंगी के जमाना में गुलाब, चाकलेट, टेडिवियर, वैलेंटाइन डे कार्ड खरीदे में प्रेमी जोड़ी के पसेना छूट जाहे । बजार के खरीदल समान ले-दे के प्यार के गाड़ी केतना दूर खिंचायत इ बात अपने समझे के हे, समझावे के नऽ हे । तइयो युवा सभे के इ बात उनकर भेजा में कउन भरे कि प्यार खरीद-बिक्री करे के चीज नऽ हे । इ प्रकृति के अनमोल उपहार हे । अब उ प्यार चाहे माय-बाबूजी के होवे, चाहे भाई-बहिन के, चाहे पत्नी-पति के, चाहे प्रेमी-प्रेमिका के । प्यार तो पवित्र बंधन के नाम हे, जेकार खरीद-बिक्री बजारू समान ले दे के नऽ करल जा सकऽ हे । बसंत में कोई बनावटीपन नऽ हे । बसंत के आहट पाते प्रकृति अप्पन मादक रंग-रूप बदल लेवऽ हे आउ प्यार के गगरी छलके लगऽ हे । बसंत अभी चढ़ल हे, जेकर असर प्रकृति के कण-कण में होवे लगल हे । बोलता से लेके अनबोलता तक बसंत के वासंती रंग में रंगाएल हथ । रूख-बिरिच्छ पर पुरान पत्ता के जगह कोमल नया पत्ता उग रहलक हे, चिड़ई-चुरगुन मस्ती के गीत गावे में मसगुल हथ, खेत-बधार में लगल फसिल पर जवानी अंगड़ाई ले रहलक हे, अइसन में अदमी, अदमी के बीच प्यार के बीआ नऽ बुनाय, भला इ कइसे हो सकऽ हे । प्यार आउ मनुहार के मौसम बसंत में गिला-शिकवा, बैर-भाव भूला के आवऽ एक-दोसरा से प्यार करऽ । जइसे-जइसे बसंत आगे बढ़त प्यार आउ गहराएत, मन में इहे आशा आउ विश्वास के साथे युवा सभे से हाथ जोड़ के निहोरा एतने कर रहली हे कि बसंत हेऽ प्यार आउ मनुहार के असली मौसम, वैलेंटाइन एकर आगू बजारू आउ झूठ के देखावा हे । चलते-चलते कबीर बाबा के कहल बात-घर की वस्तु धरी नहीं सूझै, बाहर खोजन जासि । पानी बीच मीन प्यासी, मोहि सुनि-सुनि आवत हांसी ।
प्रकाशित, प्रभात खबर-16 फरवरी 2016
मगही
[24] दूरा-दलान
सुमंत (मगही लेखक)
हम खाली अपना हिआं के बात नऽ कर रहली हे, समूले दुनिया में बेमौसम बदलाव हो रहल हे, जे सभे लेल खतरा के घंटी हेऽ । समय रहते एकरा पर समूले दुनिया के एकजूट होवे के जरूरत हे । इ बेमौसम के बदलाव आवेवाला दिन में समूले धरती के लील सकऽ हे । कहूं बाढ, तऽ कहूं सूखाड़ । कहूं बरफबारी तऽ कहूं देह जरावे वाला गरमी, आज आम हो गेलक हे । अप्पन देश के मौसम, दोसर देश के मौसम से अलगे शुरूमे से रहल हे । अपना हिआं जाड़ा-गरमी-बरसात तीनों फेर फार आवइत रहऽ हे । अभी जउन मौसम हिआं चल रहल हे, इ जाड़ा आउ गरमी के बीच वाला हे, जेकरा में न बेसी ठंढा आउ न बेसी गरमी के एहसास होवऽ हे । एकरा रितुअन के राजा बसंत भी कहल गेल हे । बाकि मौसम में बदलाव के असर बसंत पर भी पड़ल हे । दिन में रउदा उगला पर पसेना छोड़ावे वाला गरमी आउ रात के कम्बल-नेहाली ओढ़े वाला जाड़ा, इ निमन नऽ हे । इ भी बेमौसम बदलाव के असर हे । समूले दुनिया के इ बात के चिन्ता तो हेऽ, बाकि एकरा लेल कोई ठोस उपाय नऽ करल जा रहल हे, उल्टे परकीरति के दिन-रात दोहन हो रहल हे । परकीरति के देल अनमोल उपहार के तहस-नहस करल जा रहल हे । अप्पन स्वार्थ में जंगल-पहाड़ काटल जा रहल हे, नदी के बालू राते-दिने ढोवा रहल हे, पेड़-पौधा कटा रहल हे, अपना के ताकतवर देखावे लेल परमाणु परीक्षण करल जा रहल हे, गाड़ी-छक्कड़ा आठो पहर जहर उगिल रहल हे, धरती के माट्टी में रासायनिक खाद आउ कीटनाशी दवाई देके ओकर ताकत छिनल जा रहल हे, जंगली जीव-जन्तु के बेबजह मारल जा रहल हे आउ का-का । एकरे असर हेऽ कि मौसम दगा दे रहल हे । अदमी इ बात के जान भी रहलन हे, तइयो अप्पन स्वार्थ में इ सब काम कर रहलन हे । नियम-कानून बनऽ हे, बाकि ओकर पालन सख्ती से हो कहां पावऽ हे ? जेकर भोगना आज सभे भोग रहलन हे । एगो बानगी दे रहली हे । अब रोड-पुल-मकान बनावे लेल पहाड़ न टूटत तऽ गट्टी-छर्री आवत कहां से ? बिना बालू के काम चलत कइसे ? बात सही हे, बाकि दोसरा दन्ने इहो बात सोंचे के जरूरत हे कि पहाड़ के काट-काट के खतम करला के बाद पहाड़ बनत कइसे, नदी के बालू ढो-ढो के खत्म कर देला पर नदी में बालू आवत कहां से ? एकर जबाब केकरो भीर नऽ हे । फिन परकीरति कोई नऽ कोई उपाय तो करवे करत । बेमौसम बदलाव ओकरे असर हे । आजकल दुनिया के सबला जब्बड़ देश अमेरिका बरफबारी से हरान-परेशान हे । सड़क-बिजुली-पानी सब पर आफत । नाक में दम करले हे-बरफबारी । जब जब्बड़ के इ हाल हेऽ तऽ अब्बर-दुब्बर के हाल का होएत, इ सोंच के देह के रोआं खाड़ हो जाहे । इ बच्छर निमन बरसात न होवे से दोसरा जगह के साथे-साथे समूले अप्पन मगहिया क्षेत्र में पीए के पानी पर आफत आ सकऽ हे, जेकरा लेल अभीए से उपाय-पतर न करल गेल तऽ मोसिबत खाड़ हो सकऽ हे । बेमौसम बदलाव खतरा के घंटी न बनें, एकरा लेल आवऽ सभे मिलजुल के सोंचऽ-विचारऽ आउ ठोस उपाय करऽ । अभी एतने!प्रकाशित, प्रभात खबर-23 फरवरी 2016
Posted by नारायण प्रसाद at 10:36 PM No comments: Links to this post
Labels: मगही दूरा-दलान
Subscribe to: Posts (Atom)


c: text/html

text:
Thursday, March 31, 2016
रूसी उपन्यास "कालापानी" ; भाग-2; अध्याय-3: अस्पताल (3)
कालापानी
(साइबेरिया में जेल के जिनगी)
भाग-2; अध्याय-3: अस्पताल (3)*
[* ऊ सब कुछ, जे हम दंड आउ यातना के बारे लिख रहलिए ह, हम्मर जमाना में हलइ । अभी, हम सुनलिए ह, कि ई सब कुछ बदल गेलइ आउ बदल रहले ह । - लेखक दस्तयेव्स्की के टिप्पणी]
हम अभी दंड के बारे, साथ-साथ ई सब रोचक कर्तव्य के विभिन्न कार्यवाहक (executors) के बारे, चर्चा करे लगी शुरू कइलिअइ, वस्तुतः ई कारण से, कि अस्पताल में भरती हो गेला पर, खाली तखनिएँ हमरा ई सब कारवाही के पहिलौका प्रत्यक्ष ज्ञान प्राप्त होलइ । ओकर पहिले तक हमरा एकरा बारे खाली सुन्नल-सुनावल जनकारी हलइ । हमन्हीं के शहर में आउ ओकर आसपास स्थित सब्भे बटालियन, कैदी विभाग आउ दोसर-दोसर मिलिट्री कमांड से डंडा से दंडित सब्भे अभियुक्त के हमन्हीं के दू वार्ड में लावल जा हलइ । ऊ पहिलौका बखत में, जब हम ऊ सब कुछ के, जे हमर आसपास घट्टऽ हलइ, अभियो तक लालच दृष्टि से देखऽ हलिअइ, त अपना लगी ई सब विचित्र कार्यप्रणाली, ई सब दंडित आउ दंड लगी तैयार कइल जा रहल लोग, स्वाभाविक रूप से हमरा पर अत्यंत प्रबल छाप छोड़ऽ हलइ । हम व्याकुल, भ्रमित (confused) आउ भयभीत हलिअइ । आद पड़ऽ हइ, कि तखनिएँ हम अचानक आउ उताहुल (अधीर) होके ई सब नयका घटना के विस्तृत विवरण में प्रवेश करे लगी, दोसर-दोसर कैदी लोग के बातचीत आउ कहानी सुन्ने लगी शुरू कइलिअइ, हम खुद ओकन्हीं के सवाल करऽ हलिअइ, निर्णय पर पहुँचऽ हलिअइ । एकरा अलावे, सब्भे श्रेणी के दंड के निर्णय आउ ओकरा पर कार्यान्वयन, ई सब कार्यान्वयन के सब्भे सूक्ष्म अंतर, ई सब पर खुद कैदी लोग के विचार जाने के हमर इच्छा हलइ; दंड खातिर जाय वला के मनोवैज्ञानिक दशा (मानसिक अवस्था) के कल्पना करे के प्रयास करऽ हलिअइ । हम पहिलहीं उल्लेख कर चुकलिए ह, कि दंड के पहिले विरले कोय समत्व (भावशून्यता) बनइले रहऽ हइ, ओइसनको लोग के नयँ छोड़के, जे पहिले अधिक आउ कइएक तुरी पिटइले ह । हियाँ साधारणतः अभियुक्त पर एक प्रकार के तीव्र, लेकिन शुद्ध शारीरिक भय, अवांछित आउ दुर्निवार, जे मानव के पूरे नैतिक मूलतत्त्व के दमन कर दे हइ । हमरा बादो में, ई कुछ साल के पूरे जेल के जिनगी के दौरान, ओइसनकन अदमियन के ध्यान से निरीक्षण करे बेगर नयँ रहल गेलइ, जे अपन पूर्वार्ध दंड झेलके अस्पताल में भरती हो जा हलइ आउ अपन पीठ के घाव ठीक हो गेला पर, दोसरे दिन निश्चित कइल अपन शेष उत्तरार्ध दंड के फटका खाय लगी अस्पताल छोड़के जा हलइ । दंड के ई दू भाग में विभाजित करना हमेशे डाक्टर के निर्णय पर होवऽ हइ, जे दंड के बखत उपस्थित रहऽ हइ । अगर अपराध लगी फटका (प्रहार) के संख्या बड़गर रहऽ हइ, जे से कैदी एक्के तुरी में नयँ सहन कर सकऽ हइ, त एकरा दू भाग में बाँट देल जा हइ, हियाँ तक कि तीन भाग में भी, जे ई बात पर निर्भर हइ, कि खास दंड के बखत डाक्टर की कहऽ हइ, मतलब डंडा से पिटाय करे वला सैनिक सब के कतार के बीच से होके दंडित होवे वला कैदी आगू जाना जारी रख सकऽ हइ, कि अइसन करे से ओकर जिनगी लगी खतरा साबित होतइ । साधारणतः पाँच सो, हजार आउ डेढ़ हजार भी एक्के तुरी में समाप्त कर देल जा हइ; लेकिन अगर दंड दू चाहे तीन हजार में होवऽ हइ, त दंड के कार्यान्वयन के दू भाग में बाँट देल जा हइ आउ तीन में भी । ओकन्हीं, जे पहिलौका आधा दंड के बाद अपन पीठ के घाव ठीक हो गेला पर, बाकी आधा दंड भुगते लगी अस्पताल से बाहर चल आवऽ हलइ, ऊ दिन आउ ओकर पहिले वला दिन साधारणतः उदास, म्लान आउ चुपचाप रहऽ हलइ। ओकन्हीं में एक प्रकार के बुद्धि के कुंठा, एक प्रकार के अस्वाभाविक अन्यमनस्कता देखल जा हलइ । बातचीत में अइसन अदमी नयँ भाग ले हइ आउ जादेतर चुप रहऽ हइ; सबसे विचित्र बात ई हइ, कि अइसनका अदमी के साथ कैदी लोग खुद्दे नयँ बोलऽ हइ आउ न ओइसन विषय पर बात शुरू करे लगी चाहऽ हइ, जे ओकरा लगी इंतजार कर रहले ह । फालतू कोय शब्द नयँ, कोय आश्वासन नयँ; अइसनका पर साधारणतः बहुत कम ध्यान भी देते जा हइ । ई वस्तुतः अभियुक्त लगी बेहतर होवऽ हइ । अपवाद होवऽ हइ, जइसन कि अइकी, मसलन, ओरलोव, जेकरा बारे हम पहिलहीं उल्लेख कर चुकलिए ह [1] । दंड के पूर्वार्ध के बाद ओकरा खाली एहे बात के मलाल हलइ कि ओकर पीठ के घाव लम्मा समय तक नयँ भरब करऽ हइ आउ ओकरा जल्दीए अस्पताल से छुट्टी लेवे में नयँ बन रहले ह, ताकि जल्दी से जल्दी बाकी फटका भुगत लेइ, आउ पार्टी के साथ निर्वासन लगी निश्चित कइल जगह पर चल जाय आउ रस्ता से भाग जाय । लेकिन ई अदमी के एगो उद्देश्य मन बहला रहले हल, आउ भगमान जाने, कि ओकर दिमाग में की हलइ । ई एगो विचित्र आउ जीवनशक्तिसंपन्न प्रकृति हलइ । ऊ बहुत खुश हलइ, एगो अत्यंत उत्तेजित अवस्था में, हलाँकि ऊ अपन भावना के वश में कइले हलइ । बात ई हलइ, कि ऊ पूर्वार्ध दंड भुगते के पहिलहीं सोच रहले हल, कि ऊ डंडा के मार से बच नयँ पइतइ आउ ओकरा जरूर मरने हइ । प्राधिकारी के द्वारा उठावल कदम के बारे कइएक तरह के अफवाह ओकर कान तक पहिलहीं पहुँच चुकले हल, जब ओकरा पर मोकदमा चलिए रहले हल; तखनिएँ ऊ मौत के खातिर खुद के तैयार कर रहले हल । लेकिन, पहिलौका आधा दंड भुगत लेला पर ओकरा हिम्मत बन्ह गेलइ । जब ऊ अस्पताल में अइलइ तखने पिटाय से अधमरू होल हलइ; हम पहिले कभियो अइसन घाव नयँ देखलिए हल; लेकिन ऊ अपन दिल में खुशी के साथ अइले हल, ई आशा के साथ, कि ऊ जिंदा बच जइतइ, कि अफवाह झूठा हलइ, कि अइकी ओकरा अभी डंडा के फटका से जिंदा छोड़ देल गेलइ, ओहे से अभी, कैद में लम्मा समय तक रहला के बाद, ओकरा रस्ता, पलायन, स्वतंत्रता, खेत आउ जंगल के बारे सपना आवे लगलइ ... अस्पताल से छुट्टी के दू दिन बाद ऊ ओहे अस्पताल में, पहिलौके बिछौना पर मर गेलइ, दंड के उत्तरार्ध नयँ सहन कर पइलकइ । लेकिन एकर उल्लेख हम पहिलहीं कर चुकलिए ह ।
आउ तइयो, ओहे कैदी लोग, जे ठीक दंड के पहिले एतना कष्ट से दिन आउ रात गुजारऽ हलइ, ठीक दंड के मरदानगी के साथ सहन करऽ हलइ, ओकन्हीं में से सबसे बुजदिल भी । हम ओकन्हीं के आगमन के पहिलौका रात के भी विरले कराह सुन्नऽ हलिअइ, अकसर अत्यधिक क्रूरतापूर्वक पिटइलो पर भी; सामान्यतः लोग पीड़ा के सहन कर लेते जा हइ । पीड़ा के मामले में हम बहुत पूछताछ कइलिअइ । हमरा कभी-कभी निश्चित रूप से मालूम करे के मन करऽ हलइ, कि ई पीड़ा केतना बड़गर हइ, केकरा से आखिरकार एकर तुलना कइल जा सकऽ हइ ? सचमुच, हमरा मालूम नयँ, हम काहे लगी अइसन चाहऽ हलिअइ । हमरा बस एक्के बात आद पड़ऽ हइ, कि अइसन व्यर्थ के उत्सुकतावश नयँ हलइ । हम दोहरावऽ हिअइ, हम विक्षुब्ध आउ चकित हलिअइ । लेकिन हम चाहे केकरो से काहे नयँ पुछलिअइ, हमरा संतोषजनक उत्तर नयँ मिल पइलइ । जलावऽ हइ, आग नियन झुलसावऽ हइ - बस एतने हम जान पइलिअइ, आउ सब्भे के एहे एक्के गो उत्तर हलइ । जलावऽ हइ, बस । एहे पहिलौका समय में, एम-त्सकी के साथ नजदीकी बढ़ला पर, हम ओकरो से पूछताछ कइलिअइ । "बहुत दरद करऽ हइ", ऊ उत्तर देलकइ, "आउ संवेदना - आग नियन जरे के होवऽ हइ; मानूँ पीठ बिलकुल तीव्र अग्नि में जर रहल ह" । एक शब्द में, सब लोग एक्के शब्द बोलऽ हलइ । लेकिन, हमरा आद पड़ऽ हइ, हम तखनिएँ एगो विचित्र निरीक्षण कइलिअइ, जेकर विश्वसनीयता पर हम विशेष बल नयँ देबइ; लेकिन खुद कैदी लोग के सामान्य विचार एकरा प्रबल रूप से समर्थन करऽ हइ - ई बात ई हइ, कि बेंत के मार, अगर बड़गो परिमाण में देल जा हइ, त ई हमन्हीं बीच सबसे अधिक कष्टकारक दंड हइ । अइसन लग सकऽ हइ, कि ई प्रथमदृष्ट्या अनर्गल आउ असंभव हइ । लेकिन तइयो, पाँच सो, बल्कि चारो सो बेंत के मार अदमी लगी प्राणघातक हो सकऽ हइ; आउ पाँच सो से उपरे लगभग पक्का हइ । एक तुरी में पाँच सो बेंत के मार से एगो सबसे बरियार शारीरिक गठन वला अदमी भी जिंदा नयँ बच सकऽ हइ । जबकि पाँच सो डंडा के मार से जीवन के बिन कोय खतरा के बच जा सकऽ हइ । बिन मजबूत शारीरिक गठन वला अदमी भी जिनगी पर बिन कोय खतरा के हजार डंडा सहन कर सकऽ हइ । मध्यम शक्ति वला आउ स्वस्थ शारीरिक गठन वला अदमी के दू हजार डंडा भी जान नयँ मार सकऽ हइ । सब कैदी बोलऽ हलइ, कि बेंत के मार डंडा से बत्तर होवऽ हइ । "बेंत जादे टिस्सऽ हइ", ओकन्हीं बोलऽ हलइ, "जादे कष्टकारी होवऽ हइ ।" वास्तव में बेंत डंडा के अपेक्षा जादे कष्टकारी होवऽ हइ । ई जादे जोर से जलन पैदा करऽ हइ, स्नायु पर अधिक प्रभाव डालऽ हइ, ओकरा अमापनीय रूप से उत्तेजित करऽ हइ, संभावना से उपरे कंपन पैदा करऽ हइ । हमरा मालूम नयँ, कि अभी कइसन हालत हइ, लेकिन हाल के पुरनका जमाना में अइसनकन कुलीन लोग हलइ, जेकरा अपन शिकार के कोड़ा मारे के संभावना में कुछ अइसन प्राप्त होवऽ हलइ, जे मार्किज़ द साद आउ ब्रैंविल्ये के आद देला दे हइ [2] । हम सोचऽ हिअइ, कि ई संवेदना में कुछ तो अइसन हइ, जे मिठगर आउ दर्दनाक दुन्नु साथे-साथ होवऽ हइ, जेकरा से ई भलमानुस लोग के दिल थम जा हइ । अइसन लोग हकइ, जे बाघ नियन खून चट्टे लगी तरसऽ हइ । जे अइसन शक्ति के, आउ अपनहीं नियन अदमी, ओइसहीं निर्मित, क्राइस्ट के कानून के मोताबिक भाय के शरीर, रक्त आउ आत्मा पर ई असीमित आधिपत्य के एक तुरी अनुभव कइलके ह; जे शक्ति के आउ भगमान के प्रतिमा के वाहक दोसरा जीव पर अत्यंत अवमानना करे के पूर्ण संभावना के अनुभव कइलके ह, ऊ कइसूँ अनजाने में अपन संवेदना पर नियंत्रण खो दे हइ। अत्याचार एगो आदत हइ; ई विकास के साथ संपन्न हइ, ई आखिरकार एगो रोग में विकसित हो जा हइ । हम ई बात पर अडिग हिअइ, कि एगो अत्यंत उत्तम व्यक्ति आदत से एगो जानवर (क्रूर व्यक्ति) के हद तक रूखा आउ मंदबुद्धि हो जा सकऽ हइ । रक्त आउ शक्ति मदहोश कर दे हइ - रूखाई आउ लंपटता विकसित हो जा हइ; बुद्धि आउ भावना लगी अत्यंत अस्वाभाविक घटना सुगम हो जा हइ, आउ आखिरकार मिठगर लगे लगऽ हइ । मानव आउ नागरिक हमेशे लगी अत्याचारी में मर जा हइ, आउ मानवीय गुण, पश्चात्ताप, पुनर्जीवन ओकरा लगी लगभग असंभव हो जा हइ । एकरा अलावे, उदाहरण, अइसन स्वच्छंदता के संभावना, पूरे समाज के प्रभावित करऽ हइ - अइसन शक्ति सम्मोहक होवऽ हइ । ऊ समाज, जे भावशून्यता से अइसन घटना के देखऽ हइ, अपन खुद के नींव पर हीं संक्रमित होवऽ हइ । एक शब्द में, एक अदमी के दोसरा अदमी पर देल गेल शारीरिक दंड के अधिकार समाज के एगो बुराई हइ, एकरा में के हरेक बीज, नागरिकता के हरेक प्रयास लगी संहार के एगो सबसे बरियार साधन हइ आउ एकर अनिवार्य आउ दुर्निवार अधोगति के पूरा आधार हइ ।
जल्लाद के समाज के लोग दूर से प्रणाम करऽ हइ, लेकिन जल्लाद-भलमानुस के साथ अइसन बात नयँ हइ । खाली हाल में एकर विरुद्ध विचार व्यक्त कइल गेले ह, लेकिन ई सब खाली किताबे में व्यक्त कइल गेले ह, जे वास्तिवकता से दूर हइ । ओकन्हिंयों में से, जे ई अभिव्यक्त करते जा हइ, अभियो सब कोय अपने आप में निरंकुशता (despotism) के आवश्यकता के पिपासा बुझा नयँ सकले ह । हियाँ तक कि हरेक निर्माता (manufacturer), हरेक उद्यमी (entrepreneur) के, ई बात में अनिवार्य रूप से एक प्रकार के उत्तेजनशील प्रसन्नता अनुभव करे के चाही, कि ओकर श्रमिक कभी-कभी पूरा तरह से अपन पूरे परिवार सहित खाली ओकरे पर निर्भर करऽ हइ । ई वास्तव में अइसन हइ; एगो पीढ़ी ओतना शीघ्रता से ओकरा से खुद के अलगे नयँ कर ले हइ, जे ओकरा में विरासत के रूप में बइठल रहऽ हइ; ओतना शीघ्रता से अदमी ओकरा नयँ त्यागऽ हइ, जे ओकर खून में प्रवेश कइले हइ, जे, अइसन कहल जाय, कि ओकरा माय के दूध के रूप में विरासत में मिलले ह । अइसन अकालिक महापरिवर्तन नयँ होवऽ हइ । अपन दोष आउ पैतृक पाप के स्वीकार करना अभियो कम होवऽ हइ, बहुत्ते कम; ओकरा से बिलकुल अलग होना आवश्यक हइ । आउ ई ओतना शीघ्रतापूर्वक नयँ होवऽ हइ ।
हम जल्लाद के बारे चर्चा कइलिअइ । जल्लाद के गुण भ्रूण में लगभग हरेक समसामयिक (contemporary) व्यक्ति में पावल जा हइ । लेकिन व्यक्ति के पाशविक गुण समान रूप से नयँ विकसित होवऽ हइ । अगर ओकन्हीं अपन विकास में केकरो दोसर गुण के वश में कर लेते जा हइ, त अइसन अदमी वस्तुतः भयंकर आउ विकृत हो जा हइ। जल्लाद दू प्रकार के होवऽ हइ - कुछ लोग अपन मन से काम करे वला होवऽ हइ, त दोसरा - जोर-जबरदस्ती से करे वला, लचारी में । स्वैच्छिक जल्लाद वस्तुतः हरेक हालत में निम्नतर होवऽ हइ अनैच्छिक के तुलना में, जेकरा से हलाँकि लोग घृणा करऽ हइ, आतंक के हद तक घृणा करऽ हइ, घिन के हद तक, अनजान, लगभग रहस्यमय भय के हद तक । एक जल्लाद के प्रति ई लगभग अंधविश्वासी भय आउ दोसरा के प्रति अइसन भावशून्यता, लगभग प्रशंसा काहाँ से आवऽ हइ ? अइसन उदाहरण हइ जे असीम विचित्र हइ - हमरा अइसन लोग के बारे मालूम हइ, जे दयालु भी, ईमानदार भी, समाज में आदरणीय भी हलइ, आउ तइयो ओकन्हीं, मसलन, भावशून्यता से ई बात के नयँ ले हलइ, अगर दंडित व्यक्ति बेंत के मार खइला पर नयँ चिल्ला हलइ, आउ दया लगी प्रार्थना नयँ करऽ हलइ, भीख नयँ माँगऽ हलइ । दंडित के अपरिहार्य रूप से चिल्लाय आउ दया के भीख माँगे के चाही । अइसन मानल बात हलइ; ई उचित आउ आवश्यक मानल जा हइ, आउ जब एक तुरी शिकार चिल्लाय लगी नयँ चहलकइ, त कार्यवाहक अधिकारी, जेकरा हम जानऽ हलिअइ आउ जे दोसर मामला में शायद एगो दयालु अदमी मानल जा सकऽ हलइ, ओहो ई मामला में व्यक्तिगत रूप से अपमानित समझलकइ। शुरू-शुरू में ऊ हलके दंड देवे लगी चाह रहले हल, लेकिन, सामान्य रूप से प्रत्याशित "महामहिम, प्रिय पिता, दया करथिन, हमेशे लगी भगमान से अपने लगी प्रार्थना करे देथिन" इत्यादि नयँ सुनके, ऊ क्रोधित हो गेलइ आउ पचास बेंत आउ फालतू देलकइ, ओकरा तरफ से चीख आउ विनती प्राप्त करे के आशा करते - आउ प्राप्त कर लेलकइ । "एकरा बेगर काम नयँ चलते हल जी, (ओकर ई) ढिठाई हइ", ऊ हमरा बहुत गंभीरतापूर्वक उत्तर देलकइ । जाहाँ तक असली जल्लाद के संबंध हइ, अनैच्छिक, लचारी में काम करे वला के, त एतना जानल बात हइ - ई एगो कैदी हइ जेकरा पर मोकदमा चलावल गेले हल आउ निर्वासन के दंड सुनावल गेले हल, लेकिन जेकरा जल्लाद के रूप में रख लेवल गेलइ; दोसरा जल्लाद के अन्तर्गत प्रशिक्षु (नौसिखिया) के रूप में काम करके, आउ ओकरा से सीखके, जेल में हमेशे लगी रख लेल गेलइ, जाहाँ ओकरा विशेष रूप से रक्खल जा हइ, एगो विशेष कमरा में, अपन खुद के गृहस्थी वला के रूप में, लेकिन लगभग हमेशे गार्ड के निरीक्षण में । वस्तुतः एगो जीवंत अदमी मशीन नयँ हइ; जल्लाद अपन कर्तव्य के चलते पिटाई करऽ हइ, हलाँकि कभी-कभी ऊ जोश में भी आ जा हइ, लेकिन हलाँकि बिन अपन संतुष्टि के नयँ पिटाई करऽ हइ, तइयो लगभग कभियो नयँ अपन शिकार के प्रति व्यक्तिगत घृणा रक्खऽ हइ । प्रहार के दक्षता, अपन पेशा के ज्ञान, अपन साथी लोग आउ जनता के सामने प्रदर्शन करे के इच्छा ओकर स्वाभिमान के उत्तेजित करऽ हइ । ऊ कला खातिर निम्मन से करे के कोशिश करऽ हइ । एकरा अलावे, ऊ निम्मन से जानऽ हइ, कि ऊ सार्वत्रिक बहिष्कृत (universal outcast) हइ, कि अंधविश्वासी भय सगरो ओकरा से मिल्लऽ हइ आउ ओकर साथ रहऽ हइ, आउ गारंटी नयँ देल जा सकऽ हइ, कि ई ओकरा प्रभावित नयँ करतइ, ओकर क्रूरता आउ वहशी प्रवृत्ति के नयँ बढ़इतइ । बुतरुअनो जानऽ हइ, कि ऊ "अपन माय-बाप के त्याग देलके ह" । विचित्र बात हइ, केतनो जल्लाद से हम काहे नयँ मिललिए होत, ओकन्हीं सब के सब विकसित अदमी हलइ, विवेकशील, बुद्धिमान आउ असाधारण स्वाभिमानी, हियाँ तक कि अभिमानी भी । की ओकन्हीं में ई अभिमान ओकन्हीं प्रति सार्वत्रिक घृणा के प्रतिक्रिया के रूप में विकसित होवऽ हइ; की ई ओकन्हीं द्वारा शिकार में उत्पन्न कइल भय के बोध के कारण से बढ़ऽ हइ, आउ ओकरा (अर्थात् शिकार) पर प्रभुत्व जमावे के भावना से - हमरा नयँ मालूम । शायद, ऊ परिस्थिति के खास देखावा आउ नाटकीय ढंग भी, जेकरा साथ ओकन्हीं जनता के सामने टिकठी (फाँसी के तख्ता) पर प्रकट होवऽ हइ, ओकन्हीं में कुछ अहंकार के विकसित होवे में सहायक होवऽ हइ । आद पड़ऽ हइ, एक तुरी कुछ अवधि तक हमरा एगो जल्लाद से अकसर मिल्ले आउ ओकरा निरीक्षण करे के मोक्का मिललइ । ई हलइ एगो मध्यम कद के, हट्ठा-कट्ठा, दुब्बर, चालीस साल के एगो व्यक्ति, काफी मनोहर चेहरा वला आउ बुद्धिमान आउ जेकर केश घुँघराला हलइ । ऊ हमेशे असाधारण रूप से रोबदार आउ शांत हलइ; बाहर से एगो भलमानुस नियन ओकर पहनावा रहऽ हलइ, हमेशे संक्षेप में, तर्कसंगत आउ मधुर बोली में भी उत्तर दे हलइ, लेकिन कइसूँ उच्च स्तर के मधुरता के साथ, मानूँ हमरा सामने कोय मामले में डींग हाँकऽ हलइ । गार्ड अफसर लोग अकसर हमरा सामने ओकरा साथ बात करते जा हलइ, आउ सचमुच ओकरा साथ कोय तरह मानूँ आदर के साथ । ऊ ई बात के समझऽ हलइ आउ प्राधिकारी के सामने जान-बूझके अपन नम्रता, शुष्कता आउ स्वाभिमान के दोगना कर दे हलइ । जेतने अधिक मधुरता से प्राधिकारी ओकरा साथ बात करइ, ओतने अड़ियल ऊ खुद देखे में लगइ, आउ हलाँकि अत्यंत परिष्कृत नम्रता से कभियो नयँ ऊ विचलित होवइ, लेकिन हमरा ई पक्का विश्वास हइ, कि अइसन पल में बात कर रहल प्राधिकारी से ऊ खुद के अमापनीय ढंग से उपरे समझइ । ई ओकर चेहरा पर लिक्खल रहऽ हलइ । अइसन होवऽ हलइ, कि कभी-कभी बहुत झरक वला गरमी के दिन में ओकरा शहर के (अवारा) कुत्ता सब के मारे लगी अनुरक्षक दल के साथ एगो लमगर पतरा पोल लेके भेजल जाय । ई छोटका शहर में अत्यंत बड़गर संख्या में कुत्ता हलइ, जेकर बिलकुल कोय मालिक नयँ हलइ आउ जेकर अबादी असाधारण गति से बढ़ जाय । गरमी के समय ऊ सब खतरनाक हो जाय, आउ ऊ सब के खतम करे लगी, प्राधिकारी के आदेश के अनुसार, जल्लाद के भेजल जाय । लेकिन ई घटिया किसिम के ड्यूटी, प्रतीयमानतः (apparently) ओकरा जरिक्को अपमानजनक नयँ लगइ । ई देखते बन्नऽ हलइ, कि थक्कल-माँदल अनुरक्षक के साथ ऊ कइसन हेकड़ी के साथ शहर के गल्ली में घुम्मइ, अपन एक नजर में सामने आ गेल औरतियन आउ बुतरुअन के डेरइते, आउ कइसे अराम से आउ घमंड से भी सब मिल्ले वला लोग के देखइ । लेकिन, जल्लाद के जिनगी अराम-चैन वला होवऽ हइ । ओकन्हीं के पास पइसा होवऽ हइ, खा हइ ओकन्हीं बहुत निम्मन, दारू पीयऽ हइ । ओकन्हीं के पइसा घूस से मिल्लऽ हइ । कोय असैनिक अभियुक्त, जेकरा लगी दंड के निर्णय हो जा हइ, सबसे पहिले बल्कि कुच्छो, बल्कि अपन आखरी दमड़ी, जल्लाद के दे हइ । लेकिन कुछ लोग के साथ, धनी अभियुक्त के सथ, ओकन्हीं खुद्दे ले हइ, कैदी के संभाव्य स्रोत के ध्यान में रखके रकम निश्चित करऽ हइ, तीस रूबल तक ले हइ, आउ कभी-कभी जादहूँ । बहुत अधिक धनी लोग के साथ तो बहुत कुछ मोल-जोल भी होवऽ हइ । बहुत हलके से जल्लाद वस्तुतः दंड नयँ दे सकऽ हइ; एकरा लगी ओकरा अपन पीठे से जवाब देवे पड़ऽ हइ । लेकिन तइयो, कोय निश्चित घूस खातिर, ऊ शिकार के वचन दे हइ, कि ऊ ओकरा बहुत दर्दनाक रूप से नयँ पीटतइ । ओकर प्रस्ताव के लगभग हमेशे स्वीकार कइल जा हइ; नयँ तो, वास्तव में ऊ बर्बर तरीका से दंड दे हइ, आउ ई पूरे तरह से ओकर अधिकार (power) में होवऽ हइ । अइसन हो सकऽ हइ, कि ऊ एगो बिलकुल गरीब अभियुक्त पर भी बहुत बड़गो रकम के माँग रक्खइ; रिश्तेदार आवऽ हइ, मोल-जोल करऽ हइ, झुक जा हइ, आउ कइसन मुसीबत के बात हो जा हइ, अगर ओकरा संतुष्ट नयँ कर पइते जा हइ । ओइसन हालत में ओकरा बहुत मदत करऽ हइ अंधविश्वासी भय, जे ओकन्हीं में ऊ पैदा करऽ हइ । कइसन-कइसन अचरज के बात लोग जल्लाद के बारे नयँ करते जा हइ ! लेकिन, खुद कैदी लोग हमरा आश्वस्त करते गेलइ, कि जल्लाद एक्के प्रहार में जान मार दे सकऽ हइ । लेकिन, सबसे पहिले, कब एकर जाँच कइल गेलइ ? लेकिन अइसन हो सकऽ हइ । एकरा बारे लोग बहुत दृढ़तापूर्वक बोलऽ हलइ । जल्लादे खुद हमरा विश्वास देलइलकइ, कि ऊ अइसन कर सकऽ हइ । एहो बतइते गेलइ, कि ऊ पूरा जोर से लहराके अपराधी के पीठ पर प्रहार कर सकऽ हइ, लेकिन अइसे, कि प्रहार के बाद एगो छोटकुन्नो बाम नयँ उखड़इ, आउ अपराधी जरिक्को सनी दरद नयँ महसूस करइ । लेकिन, ई सब करतब आउ सूक्षमता (tricks and subtleties) के बारे बहुत जादहीं कहानी पहिलहीं से मालूम हइ । लेकिन अगर जल्लाद हलके से दंड देवे खातिर घूस ले हइ, तइयो पहिला प्रहार ऊ ओकरा पूरा लहराके आउ पूरा जोर लगाके दे हइ । ई ओकन्हीं बीच एगो रिवाज हो गेलइ । अगला प्रहार में ऊ नरमी बरतऽ हइ, खास करके अगर ओकरा पहिलहीं भुगतान (payment) कइल जा चुकले ह । लेकिन ओकरा पहिलहीं भुगतान कइल गेलइ चाहे नयँ, ओकर पहिलौका प्रहार ओकरे रहऽ हइ । सचमुच, हमरा मालूम नयँ, कि ओकन्हीं हीं अइसन काहे लगी कइल जा हइ । की ई बात लगी, कि शिकार के अगला प्रहार के तुरते अभ्यस्त बना देल जाय, ई बात के ध्यान में रखते कि बहुत कठोर प्रहार के बाद हलका वला ओतना दर्दनाक नयँ महसूस होतइ, कि कहीं ई बात तो नयँ हइ कि ऊ खाली शिकार के सामने ओकरा भय पैदा करके देखा देवे लगी चाहऽ हइ, शुरुए में ओकरा हक्का-बक्का कर देवे लगी, कि ऊ समझ जाय कि केकरा साथ ओकरा पाला पड़ले ह - एक शब्द में, खुद के ताकत देखा देवे लगी ? कइसनो हालत में जल्लाद दंड के काम शुरू करे के पहिले उत्तेजित अवस्था में अनुभव करऽ हइ, अपन अधिकार (शक्ति) के अनुभव करऽ हइ, खुद के प्रभु (master) होवे के बोध होवऽ हइ; ऊ पल में ऊ अभिनेता हइ; जनता ओकरा पर अचरज करऽ हइ आउ देखके भयभीत होवऽ हइ, आउ वस्तुतः शिकार के सामने अपन पहिला प्रहार के पहिले बिन खुशी के नयँ चिल्ला हइ - "सँभल जो, जला देबउ !", जे अइसन मौका पर सामान्य आउ निर्णायक शब्द होवऽ हइ । कल्पना करना कठिन हइ, कि मानवीय प्रकृति के केतना हद तक विकृत कर देल जा सकऽ हइ ।
(जेल के) ई पहिलौका समय में, अस्पताल में, हम ई सब कैदी के कहानी मग्न होके सुन्नऽ हलिअइ । हमन्हीं सब के हुआँ (बिछौना पर) पड़ल रहना बहुत ऊबाऊ हलइ । हरेक दिन एक पर दोसरा एक्के नियन ! सुबह में डाक्टर सब के फेरी (visit) से कुछ बदलाव अनुभव होवऽ हलइ आउ ओकन्हीं के ठीक तुरते बाद दुपहर के भोजन । भोजन, जाहिर हइ, अइसनका एकरसता (monotony) में यथेष्ट ध्यानभंग करऽ हलइ । राशन कइएक तरह के रहऽ हलइ, जे बेमारी के अनुसार पड़ल रोगी के हिसाब से बाँटल रहऽ हलइ । कुछ लोग के कोय तरह के अनाज के साथ खाली शोरबा (सूप) मिल्लऽ हलइ; दोसरा कुछ लोग के खाली पतरा दलिया; तेसरा खाली सूजी के दलिया, जेकरा बहुत सारा लोग चाहे वला हलइ । कैदी लोग हुआँ जादे दिन पड़ल रहे से सुकवार हो गेले हल आउ निम्मन-निम्मन खाना पसीन करे लगले हल (अर्थात् चिकनकोर बन गेले हल) । स्वास्थ्य लाभ करे वला (convalescent) आउ लगभग स्वस्थ हो चुकल रोगी के उबालल बीफ़ के टुकड़ा देल जा हलइ, जेकरा हमन्हीं हीं "साँढ़" बोलल जा हलइ । सबसे निम्मन राशन हलइ स्कर्वी के रोगी लगी - पियाज, मुरई आदि के साथ बीफ़, आउ कभी-कभी एक गिलास वोदका । पावरोटी भी, रोग के ध्यान में रखते, कार चाहे आधा उज्जर रहऽ हलइ आउ ठीक से सेंकल । राशन के निर्धारण में ई औपचारिकता आउ सूक्ष्मता रोगी लोग के खाली हास्यास्पद लगऽ हलइ । वस्तुतः कुछ रोग के मामले में रोगी खुद कुछ नयँ खा हलइ । लेकिन तइयो ओइसनका रोगी, जेकरा भूख सतावऽ हलइ, ओहे खा हलइ, जे ऊ चाहऽ हलइ । कुछ लोग अपन-अपन राशन के अदला-बदली कर लेते जा हलइ, से से जे राशन एक रोग लगी उपयुक्त रहइ, ऊ बिलकुल दोसरा के हियाँ चल जाय । कुछ दोसर लोग, जेकरा कमती राशन देल जाय, ऊ बीफ़ चाहे स्कर्वी राशन खरीद लेइ, क्वास पीअइ, अस्पताल के बीयर पीअइ, ओइसनकन लोग से खरीदके, जेकरा लगी ऊ निश्चित कइल जाय । कुछ लोग तो दू अदमी के राशन खा जाय । ई राशन पइसा के बल पर खरीदल चाहे फेर से खरीदल जाय । बीफ़ वला राशन काफी महँग होवऽ हलइ - एकर कीमत कागजी पाँच कोपेक हलइ । अगर हमन्हीं के वार्ड में कोय बेचे वला नयँ रहइ, त दोसरका कैदी वार्ड में एगो गार्ड के भेजल जाय, नयँ तो - सैनिक वार्ड में, मतलब "फ्री वार्ड" में, जइसन कि हमन्हीं हीं बोलल जा हलइ। (अपन राशन) बेचे लगी चाहे वला रोगी हमेशे मिल्लऽ हलइ । ओकन्हीं खाली पावरोटी पर रह जा हलइ, लेकिन पइसा कमा हलइ । गरीबी, वस्तुतः, सार्वत्रिक हलइ, लेकिन जेकरा पास पइसा रहऽ हलइ, कलाची खरीदे लगी बजार भेजऽ हलइ, हियाँ तक कि मिठाय आदि लगी भी । हमन्हीं के गार्ड ई सब काम बिन कोय व्यक्तिगत लाभ के (disinterestedly) कर दे हलइ । दुपहर के खाना के बाद सबसे ऊबाहट के समय आवऽ हलइ; कोय काम नयँ करे के रहे से कोय सो जा हलइ, त कोय बकबक करे लगऽ हलइ, कोय झगड़े लगऽ हलइ, कोय जोर-जोर से कहानी सुनावे लगऽ हलइ । अगर कोय नयका रोगी नयँ लावल जा हलइ, त आउ जादे उकताहट होवऽ हलइ । नयका अदमी के आगमन कुछ तो छाप छोड़ऽ हलइ, खास करके अगर ऊ केकरो परिचित नयँ रहऽ हलइ । ओकरा दने लोग तक्कऽ हलइ, ओकरा जाने के प्रयास करऽ हलइ, कि ऊ केऽ हइ, कइसे, काहाँ से आउ कउन कारण से ऊ अइलइ (अर्थात् ओकर की अपराध हइ) । ई हालत में लोग के अभिरुचि एक जेल से दोसरा जेल में स्थानांतरित कइल कैदी में हलइ - ओकन्हीं के हमेशे कुछ न कुछ सुनावे जुकुर बात रहऽ हलइ, हलाँकि अपन खुद के आंतरिक मामला के बारे नयँ; एकरा बारे अगर खुद ऊ अदमी नयँ बतावऽ हलइ, त कभियो कोय नयँ पूछते जा हलइ, आउ खाली - काहाँ से अइते गेलइ ? केकरा साथे ? रस्ता कइसन हलइ (अर्थात् यात्रा कइसन रहलइ) ? काहाँ जइते जा हइ ? आदि, आदि । कुछ लोग के, हिएँ परी नयका कहानी सुनला पर, प्रसंगवश अपन खुद के अतीत के कुछ न कुछ आद पड़ जा हलइ - विभिन्न स्थानांतरण, पार्टी, कार्यवाहक अफसर लोग के बारे, पार्टी के मुखिया के बारे । बेंत से पहिलहीं दंडित लोग भी ओहे समय के आसपास आवऽ हलइ, साँझ के । ओकन्हीं हमेशे काफी प्रबल छाप छोड़ते जा हलइ, जइसन कि पहिलहीं उल्लेख कइल जा चुकले ह; लेकिन हरेक दिन अइसन लोग के नयँ लावल जा हलइ, आउ ऊ दिन, जब ओकन्हीं में से कोय नयँ आवऽ हलइ, त हमन्हीं के कइसूँ उकताहट होवऽ हलइ, मानूँ ई सब (रोगी) लोग एक दोसरा के चेहरा से तंग आ चुकले हल, हियाँ तक कि लड़ाइयो-झगड़ा चालू कर दे हलइ । हमन्हीं हीं लोग पगलवो के अइला से खुश हो जा हलइ, जेकन्हीं के जाँच लगी लावल जा हलइ । दंड से बच्चे लगी पागलपन के ढोंग करे के चाल के आश्रय कभी-कभार अभियुक्त द्वारा लेल जा हलइ । अइसन कुछ लोग के तुरतम्मे भंडाफोड़ हो जा हलइ, चाहे बेहतर कहल जाय, ओकन्हीं खुद्दे अपन व्यवहार के राजनीति परिवर्तित करे के निर्णय कर लेते जा हलइ, आउ कैदी, दू-तीन दिन के अभिनय के बाद, अचानक बिन कोय कारण के बुद्धिमान बन जा हलइ, शांत हो जा हलइ आउ उदासी के साथ अस्पताल से छुट्टी लगी निवेदन करे लगऽ हलइ । न तो कैदी लोग आउ न डाक्टर लोग अइसनका अदमी के धिक्कारऽ हलइ चाहे लजावऽ हलइ, ओकरा हाल के चाल के आद देलाके; चुपचाप अस्पताल से छुट्टी दे देल जा हलइ, चुपचाप ओकरा भेज देल जा हलइ, आउ दू-तीन दिन के बाद हमन्हीं हीं दंड भुगतला के बाद आ जा हलइ । अइसन घटना हलाँकि साधारणतः विरले घट्टऽ हलइ । लेकिन जाँच खातिर लावल गेल असली पागल लोग पूरे वार्ड खातिर एगो वास्तविक दैवी दंड हलइ । ई सब में से कुछ हँसमुख, चंचल, चिल्लाय वला, नच्चे वला, आउ गावे वला पागल के कैदी लोग शुरू-शुरू में लगभग हर्षातिरेक से स्वागत करऽ हलइ । "अइकी ई तो मनोविनोद हइ !" ओकन्हीं बोलऽ हलइ, अभिए लावल मुँह बनइते एगो अदमी के देखते । लेकिन हमरा अइसनकन अभागल लोग के देखना अत्यधिक कठिन आउ दर्दनाक लगऽ हलइ । हम पागल लोग के तरफ भावशून्य होके कभी नयँ देख सकलिअइ ।
लेकिन जे पगलवा के लावे बखत हँसी के साथ स्वागत कइल गेले हल, ओकर अनवरत मुँहबनौअल आउ अशांत शरारत तुरतम्मे हम सब के ऊबा देलकइ आउ दुइए दिन में आखिरकार हमन्हीं के धीरज के बान्ह टूट गेलइ । ओकन्हीं में से एगो के हमन्हीं हीं लगभग तीन सप्ताह तक रक्खल गेलइ, आउ हम सब के बस वार्ड से बाहर भाग जाय पड़ऽ हलइ । मानूँ सोद्देश्य, एहे समय एगो आउ पागल के लावल गेलइ । ई पागल हमरा पर एगो खास छाप छोड़लकइ । हमर जेल के जिनगी के तेसरा साल में ई होलइ । जेल के हमर जिनगी के पहिला साल में, चाहे बेहतर कहल जाय, पहिलौके कुछ महिन्ना के दौरान, वसंत में हम एगो पार्टी (दल) के साथ दू विर्स्ता दूर अइँटा के फैक्ट्री में, भट्ठी में काम करे वला लोग के साथ वाहक (carrier) के रूप में काम करे लगी जा हलिअइ । आगामी ग्रीष्मकाल में अइँटा बनावे खातिर भट्ठी के मरम्मत करे के जरूरत हलइ । ई सुबह फैक्ट्री में एम-त्स्की आउ बी॰ हमरा हुआँ के एगो निवासी ओवरसीयर सर्जेंट ओस्त्रोश्की (Ostrozhski) से परिचय करइलकइ । ई साठ साल के एगो वृद्ध, उँचगर, दुब्बर-पातर, अत्यंत सुंदर आउ तेजस्वी रंगरूप के एगो पोलिस्तिनी (पोलैंड वासी) हलइ । ऊ साइबेरिया में लम्मा समय से सेवा में हलइ आउ हलाँकि ऊ सामान्य जनता के पृष्ठभूमि से अइले हल, सन् 1830 के भूतपूर्व सेना [3] में सैनिक हलइ, लेकिन एम-त्स्की आउ बी॰ ओकरा प्यार करऽ हलइ आउ आदर के दृष्टि से देखऽ हलइ । ऊ हमेशे कैथोलिक बाइबिल पढ़ते रहऽ हलइ । हम ओकरा साथ गपशप करते रहऽ हलिअइ, आउ ऊ बहुत मधुर बोली में बात करऽ हलइ, बहुत समझदारी से, बहुत मनोरंजक बात करऽ हलइ, बहुत नेकदिली आउ ईमानदारी से बर्ताव करऽ हलइ । तहिना से ओकरा करीब दू साल तक ओकरा नयँ देखलिअइ, खाली ओकरा बारे सुनलिअइ, कि कोय मामले में ओकर जाँच चल रहले ह, आउ अचानक ओकरा हमन्हीं के वार्ड में एगो पागल के रूप में लावल गेलइ । ऊ चीखते, हँसते अंदर अइलइ आउ अत्यंत अभद्र ढंग से, अत्यंत कमरिंस्कया [4] हाव-भाव के साथ वार्ड में एन्ने-ओन्ने नच्चे लगलइ । कैदी लोग हर्षातिरेक में हलइ, लेकिन हमरा बहुत खराब लगलइ ... तीन दिन के बाद सब के ई समझ में नयँ आ रहले हल, कि ओकरा भिर से कन्ने दूर चल जइते जाँव । ऊ झगड़ऽ हलइ, हाथापाई करऽ हलइ, चिल्ला हलइ, गाना गावऽ हलइ, रतियो के, मिनट-मिनट अइसन घृणास्पद हरक्कत करऽ हलइ, कि सबके ओकरा से बस घिन आवे लगलइ । ऊ केकरो से नयँ डरऽ हलइ । ओकरा जकड़जामा (strait-jacket) भी पेन्हा देते गेलइ, लेकिन एकरा से हमन्हीं लगी स्थिति आउ बत्तर हो गेलइ, हलाँकि बिन जैकेट के ऊ झगड़ा चालू कर दे हलइ आउ लगभग सबके साथ हाथापाई करे लगऽ हलइ । ई तीन सप्ताह के दौरान कभी-कभी पूरा वार्ड समवेत स्वर में उठ खड़ी होलइ आउ हेड डाक्टर के निवेदन कइलकइ कि हमन्हीं के खजाना (बहुमूल्य आगंतुक) के दोसरा कैदी वार्ड में स्थानांतरित कर देल जाय । आउ हुआँ परी अप्पन तरफ से दू दिन के बाद निवेदन करते गेलइ कि ओकरा हमन्हीं हीं वापिस भेज देल जाय । आउ चूँकि हमन्हीं हीं एक्के तुरी दूगो पागल हलइ, अशांत आउ झगड़ालू, त एक वार्ड दोसरा के साथ पगलवन के बारी-बारी से अदला-बदली करते रहलइ । लेकिन दुन्नु बद से बत्तर हो गेलइ । सब कोय चैन के साँस लेलकइ, जब ओकन्हीं के हमन्हीं हीं से आखिरकार कहीं तो दूर भेज देल गेलइ ...
हमरा एगो आउ विचित्र पागल के आद पड़ऽ हइ । एक रोज गरमी में एगो अभियुक्त के लावल गेलइ, स्वस्थ आउ देखे में बहुत भद्दा, लगभग पैतालीस साल के एगो अदमी, चेचक के दाग सहित कुरूप चेहरा, लाल फुल्लल आँख आउ अत्यंत उदास आउ गंभीर मुखमुद्रा । ओकरा हमर बगले में जगह देल गेलइ । ऊ बहुत शांत अदमी मालूम पड़लइ, केकरो से बात नयँ करऽ हलइ आउ बइठल रहऽ हलइ मानूँ कुछ तो सोचते । अन्हार छाय लगलइ, आउ अचानक ऊ हमरा तरफ मुड़लइ । सीधे, बिन कोय भूमिका के, लेकिन अइसन मुखमुद्रा के साथ, जइसे ऊ हमरा कोय अत्यंत रहस्य के बात बतावे जा रहले ह, ऊ हमरा सुनावे लगलइ, कि ओकरा हाल में दू हजार फटका के दंड भुगते के हइ, लेकिन अब ई नयँ होतइ, काहेकि कर्नल जी॰ के बेटी ओकरा लगी सिफारिश कर रहले ह । हम ओकरा तरफ किंकर्तव्यविमूढ़ होल देखे लगलिअइ आउ उत्तर देलिअइ, कि अइसन परिस्थिति में, हमरा लगऽ हइ, कर्नल के बेटी कुच्छो करे के हालत में नयँ हइ । हम अभियो कुछ नयँ अनुमान लगा पइलिए हल; ओकरा पागल के रूप में बिलकुल नयँ लावल गेले हल, बल्कि एगो सामान्य रोगी के रूप में । हम ओकरा पुछलिअइ, कि ओकरा कउन बेमारी हइ । ऊ हमरा उत्तर देलकइ, कि ओकरा मालूम नयँ, कि ओकरा कउनो कारण से तो हियाँ भेज देवल गेले ह, कि ऊ बिलकुल स्वस्थ हइ, आउ कर्नल के बेटी ओकरा से प्यार करऽ हइ; कि ऊ (कर्नल के बेटी) एक-दू सप्ताह पहिले गार्ड-हाउस से गुजर रहले हल आउ ओहे समय ऊ (ई अभियुक्त) लोहा के छड़ लगल खिड़की से बाहर देख लेलके हल । ऊ (कर्नल के बेटी) जइसीं ओकरा देखलकइ, कि तुरतम्मे ओकरा पर आशिक हो गेलइ । आउ तब से कइएक बहाना से ऊ तीन तुरी गार्ड-हाउस में आ चुकले ह; पहिले तुरी ऊ अपन पिता के साथ भाय हीं अइले हल, जे एगो अफसर हलइ आउ तखने गार्ड के रूप में खड़ी हलइ; दोसरा तुरी अपन माय के साथ अइले हल उपहार बाँटे खातिर, आउ सामने से गुजरते बखत ओकरा फुसफुसाके बतइलके हल कि ऊ ओकरा प्यार करऽ हइ आउ बचा लेतइ । विचित्र बात हलइ, कि केतना सूक्ष्म विवरण के साथ ऊ हमरा ई पूरा ऊटपटांग कहानी सुनइलकइ, जे, जाहिर हइ, पूरा के पूरा ओकर तुच्छ, विघटित (deranged) मस्तिष्क में उत्पन्न होले हल । दंड से अपन मुक्ति के मामले में ऊ पवित्र विश्वास करऽ हलइ । ई नवयुवती के ओकरा प्रति भावपूर्ण प्रेम के बारे ऊ शांति से आउ दृढ़तापूर्वक बतइलकइ, आउ ई कहानी के बिलकुल बेतुकापन के बावजूद, लगभग पचास बरिस के, अइसन उदास, खिन्नचित्त आउ कुरूप आकृति वला एगो अदमी से प्रेम में पागल नवयुवती के बारे अइसन रोमांटिक कहानी सुनना बहुत वहशीपन हलइ । विचित्र बात हइ, कि ई भीरू आत्मा पर दंड के भय कइसन प्रभाव डाल सकऽ हइ । शायद, ऊ वास्तव में खिड़की से केकरो देखलके होत, आउ हरेक घड़ी बढ़ रहल भय से ओकरा में उत्पन्न पागलपन अचानक एक तुरी अपन निकास, अपन रूप खोज लेलकइ । ई अभागल सैनिक, जे शायद अपन जिनगी भर एक्को तुरी नवयुवती के बारे नयँ सोचलके हल, अब अचानक पूरा उपन्यास गढ़ लेलके हल, नैसर्गिक रूप से (instinctively) बल्कि ई तिनका के सहारा लेते । हम चुपचाप सुनते रहलिअइ आउ ओकरा बारे दोसर कैदी लोग के बता देलिअइ । लेकिन जब दोसरा लोग उत्सुकता देखावे लगलइ, ऊ विशुद्धतापूर्वक चुप्पी साध लेलकइ । अगला दिन डाक्टर ओकरा देर तक पूछताछ कइलकइ, आउ चूँकि ऊ ओकरा बतइलकइ कि ऊ कइसनो बेमारी से ग्रस्त नयँ हइ, आउ जाँच के बाद वास्तव में अइसन पावल गेलइ, त ओकरा अस्पताल से छुट्टी दे देवल गेलइ । लेकिन डाक्टर के वार्ड से चल गेला के बादे हमन्हीं के पता चललइ, कि ओकर मेडिकल चार्ट में "सानात" (स्वस्थ) लिक्खल हइ, ओहे से ई कहना असंभव हलइ कि ओकरा की होले हल । आउ हमन्हीं खुद्दे भी तो तखने पूरा अंदाज नयँ लगा पइते गेलिअइ, कि मुख्य बात की हइ । तइयो पूरा मामला ओकरा हमन्हीं हीं भेजे वला प्राधिकारी द्वारा ओकरा बारे कइल गलती हलइ, जे ई नयँ बतइलके हल कि ओकरा काहे लगी भेजल गेले हल । एकरा में कुछ तो असावधानी हो गेले हल । आउ हो सकऽ हइ, कि भेजे वला प्राधिकारी के खाली अंदाज हलइ आउ ओकर पागलपन के बारे में निश्चित रूप से नयँ जानऽ हलइ, खाली कोरा अफवाह पर कार्रवाई कर बइठले हल आउ ओकरा जाँच लगी भेज देलके हल । खैर बात चाहे जे भी रहइ, ऊ अभागल के दू दिन बाद दंड लगी बाहर ले जाल गेलइ । ई (दंड), लगऽ हइ, ओकरा अपन अप्रत्याशितता से ओकरा आघात पहुँचइलकइ; ओकरा अंतिम पल तक भी विश्वासे नयँ होवइ, कि ओकरा दंड देल जइतइ, आउ जब ओकरा सैनिक लोग के कतार के बीच ले जाल गेलइ, त ऊ चिल्लाय लगलइ - "अरे बाप !" अस्पताल में ओकरा अबरी हमन्हीं हीं नयँ रक्खल गेलइ, बल्कि, एकरा में कोय खाली बेड नयँ रहे के चलते, दोसरा वार्ड में । लेकिन हम ओकरा बारे पूछताछ कइलिअइ आउ हमरा पता चललइ, कि ऊ पूरे आठ दिन तक केकरो से एक्को शब्द नयँ बोललइ, संकोच में पड़ल हलइ आउ अत्यंत उदास हलइ ... बाद में ओकरा कहीं तो दूर भेज देल गेलइ, जब ओकर पीठ के घाव भर गेलइ । हमरा तो कम से कम ओकरा बारे आउ कुछ सुन्ने में नयँ अइलइ ।
जाहाँ तक सामान्यतः इलाज आउ दवाय के संबंध हइ, त जेतना कि हम निरीक्षण कर पइलिअइ, हलका बेमार लोग लगभग नुसखा के अनुसरण नयँ करऽ हलइ आउ दवाय नयँ ले हलइ, लेकिन गंभीर रूप से बेमार आउ सामान्यतः वास्तव में बेमार लोग इलाज कराना बहुत पसीन करऽ हलइ, अपन चूर्ण आउ फक्की बिलकुल ठीक-ठाक से ले हलइ; लेकिन सबसे जादे हमन्हीं हीं लोग बाहरी उपचार पसीन करते जा हलइ । अंग से रक्त चूस लेवे खातिर प्रयुक्त गिलास (cupping glasses), जोंक, पुलटिस (poultices) आउ रक्तमोक्षण (रक्तशोषण, bloodletting), जेकरा हमन्हीं के सामान्य जनता एतना पसीन करऽ हइ आउ एकरा में एतना विश्वास करऽ हइ, हमन्हीं हीं इच्छापूर्वक स्वीकार कइल जा हलइ आउ ओहो खुशी से । हमरा एगो विचित्र परिस्थिति में दिलचस्पी होलइ । एकन्हिंएँ लोग, जे डंडा आउ बेंत के फटका के कष्टकारी दर्द के धीरज से सहन कर लेते जा हलइ, अकसर कपिंग गिलास से शिकायत करऽ हलइ, मुँह बनावऽ हलइ आउ हियाँ तक कि कराहवो करऽ हलइ। (बेमारी से) ओकन्हीं सुकुमार हो गेले हल, कि अइसीं ढोंग करऽ हलइ - हमरा मालूम नयँ कि कइसे एकरा समझावल जाय । सचमुच, हमन्हीं के कपिंग गिलास विशेष प्रकार के हलइ । फ़ेल्डशर (feldscher) कभी तो छोटकुन्ना यंत्र के, जेकरा से त्वचा पर तात्कालिक काट कइल जा हइ, या तो भुला देलकइ, या तोड़ देलकइ, या ई खुद अपने से टूट गेलइ, ओहे से ऊ देह पर आवश्यक चीरा लगावे लगी नश्तर (lancet) के प्रयोग करे लगी बाध्य हो गेलइ । हरेक कपिंग गिलास लगी लगभग बारह चीरा लगावल जा हइ । उचित यंत्र से ई करना दर्दनाक नयँ होवऽ हइ । बारह गो सूई अचानक चुभो देल जा हइ, क्षण भर में, आउ (रोगी के) दरद (दोसरा कोय के) सुनाय नयँ दे हइ । लेकिन नश्तर से चीरा लगाना दोसर बात हइ । नश्तर अपेक्षाकृत बहुत धीरे से काटऽ हइ; दरद सुनाय दे हइ; आउ चूँकि, मसलन, दस कपिंग गिलास खातिर एक सो बीस अइसन चीरा लगावे पड़ऽ हइ, त सब मिलाके, वस्तुतः, बहुत दर्दनाक होवऽ हलइ । हम एकर अनुभव कइलिए हल, लेकिन हलाँकि ई दर्दनाक आउ दुख के बात हलइ, लेकिन तइयो एतना नयँ, कि कराह नयँ रोकल जा सकऽ हलइ । कभी-कभी कोय लमछड़ आउ हट्ठा-कट्ठा के भी देखना हास्यास्पद लगऽ हलइ, जब ऊ छटपटा हलइ आउ पिनपिनाय लगऽ हलइ । सामान्यतः एकर तुलना एगो अइसन अदमी से कइल जा सकऽ हइ, जे कोय गंभीर मामला में दृढ़ आउ शांत भी हइ, लेकिन घर पर जब ओकरा कुछ काम नयँ रहऽ हइ त उदास हो जा हइ आउ ओकरा सनक चढ़ जा हइ, जे परसल जा हइ ऊ नयँ खा हइ, झगड़ऽ हइ आउ गारी-गल्लम करऽ हइ; सब कुछ ओकर मन मोताबिक नयँ रहऽ हइ, सब कोय ओकरा झुँझलाहट पैदा करऽ हइ, सब कोय ओकरा रूखा लगऽ हइ, सब कोय ओकरा यातना दे हइ - एक शब्द में, चरबी चढ़ गेला से बौखला जा हइ, जइसन कि कभी-कभी अइसनकन महाशय लोग के बारे कहल जा हइ, जे हलाँकि सामान्य जनता के बीच भी मिल जा हइ; आउ हमन्हीं के जेल में, परस्पर सामान्य रूप से एक साथ रहे पर तो अकसर बहुत जादहूँ । अइसनो होवऽ हलइ, कि वार्ड में अपने लोग अइसन दुधपिलुआ के चिढ़ावे लगऽ हइ, आउ दोसरा कोय बस डाँट-फटकार देल जा हइ; त अइकी ऊ बस चुप्पी साध ले हइ, मानूँ वास्तव में ऊ एहे इंतजार कर रहले हल, कि ओकरा फटकारल जाय ताकि ऊ चुप हो जाय । खास करके उस्त्यान्त्सेव के ई पसीन नयँ पड़ऽ हलइ आउ दुधपिलआ के फटकारे के मौका कभियो नयँ खोवऽ हलइ । आउ साधारणतः केकरो साथ लड़ाय-झगड़ा करे पर उतारू होवे के मौका नयँ खोवऽ हलइ । ई ओकरा लगी एगो मनोरंजन हलइ, जाहिर हइ, बेमारी के कारण आउ आंशिक रूप से मंदबुद्धि होवे के कारण ओकरा लगी ई एगो आवश्यकता हलइ । ऊ पहिले गंभीरतापूर्वक आउ एकटक देखइ आउ फेर एक प्रकार के शांत, दृढ़ स्वर में ओकरा पर उपदेश झाड़े लगइ । ऊ सब कुछ में टाँग अड़ावऽ हलइ; मानूँ ओकरा हमन्हीं साथ संलग्न (attached) कइल गेले हल ई लगी कि ऊ कानून-व्यवस्था चाहे सामान्य नैतिकता पर नजर रक्खइ ।
"सब बात में टाँग अड़ावऽ हइ", हँसते-हँसते कैदी लोग बोलइ । लेकिन ओकरा छोड़ देते जा हलइ आउ ओकरा साथ गारी-गल्लम करे से बच्चऽ हलइ, आउ अइसीं खाली कभी-कभी हँस दे हलइ ।
"अरे, बहुत बकझक कइलकइ ! तीन गाड़ी में भी एकरा नयँ ढोके बाहर ले जाल जा सकऽ हइ ।"
"की बकझक कइलिअइ ? बेवकूफ के सामने टोपी नयँ उतारल जा हइ, ई सब कोय जानऽ हइ । ऊ नश्तर से काहे लगी चिल्ला हइ ? जब मध पसीन हउ, त करैलो पसीन करहीं, मतलब परिस्थिति के अनुसार चलहीं ।"
"एकरा से तोरा की मतलब ?"
"नयँ भाय लोग", हमन्हीं कैदी सब में से एगो बीच में टोकलकइ, "कपिंग गिलास में कुछ नयँ हइ; हम एकरा से गुजरलिए ह; लेकिन अइकी दरद से बत्तर आउ कुछ नयँ हइ, जब तोहर कान देर तक खिंच्चल जाय ।"
सब कोय हँस पड़लइ ।
"आउ तोर कान कभी खिंच्चल गेलउ ?"
"आउ तूँ की सोचलहीं कि नयँ ? वस्तुतः खिंच्चल गेलइ ।"
"ओहे से तो तोर कान खंभा नियन खड़ी हकउ ।"
ई कैदी, शापकिन, के कान वास्तव में बड़ी लमगर हलइ, दुन्नु तरफ सीधे खड़ी । ऊ एगो आवारा हलइ, अभियो नवयुवक, समझदार आउ शांत, हमेशे एक प्रकार के गुप्त परिहास के साथ बोलऽ हलइ, जे ओकर कुछ कहानी के बहुत हास्योत्पादकता प्रदान करऽ हलइ ।
"हम कइसे सोचतिए हल, कि तोर कान खिंच्चल गेलउ ? आउ हम कइसे अइसन कल्पना करतिए हल, मंदबुद्धि अदमी ?" फेर से उस्त्यान्त्सेव बीच में बोललइ, गोस्सा से शापकिन के संबोधित करते, हलाँकि ऊ ओकरा से बिलकुल नयँ बात कर रहले हल, बल्कि सामान्य रूप से सबके, लेकिन शापकिन भी ओकरा दने नयँ तकलकइ ।
"आउ तोर केऽ खिंचलकउ ?" कोय तो पुछलकइ ।
"केऽ ? जानल हइ कि केऽ, इस्प्रावनिक (पुलिस चीफ़) । ई, भाय लोग, तब के बात हइ जब हम आवारा हलिअइ। तखने हम के॰ पहुँचलिअइ, आउ हमन्हीं दू लोग हलिअइ, हम आउ एगो दोसर, ओहो आवारा हलइ, एफ़िम, बिन उपनाम के । रस्ता में तोलमिना गाँव में हमन्हीं एगो किसान के हियाँ कुछ थोड़े सनी अर्जित करते गेलिअइ। एगो गाँव के नाम हइ, तोलमिना । अच्छऽ, त हमन्हीं शहर में प्रवेश कइलिअइ आउ एन्ने-ओन्ने नजर फिरइलिअइ - हियों कुछ अर्जित कइल जा सकऽ हइ, आउ फेर आगू जाल जा सकऽ हइ । गाँव में चारो दने मनमाना घूम सकऽ हइ, लेकिन शहर में भयंकर हइ - ई जाहिर हइ । खैर, पहिले हमन्हीं एगो कलाली में गेते गेलिअइ । चारो तरफ नजर फेरलिअइ । हमन्हीं भिर एगो अदमी आवऽ हइ, दिवालिया अइसन, एगो जर्मन पोशाक में, केहुनी भिर छेदे-छेद । एन्ने आउ ओन्ने के बात ।
"आउ पुच्छे के इजाजत देथिन", ऊ बोलऽ हइ, "अपने सब के पास दस्तावेज तो हइ न ?" [दस्तावेज = पासपोर्ट (मूल रूसी लेखक के टिप्पणी)]
"नयँ", हमन्हीं बोलऽ हिअइ, "कोय दस्तावेज नयँ हइ ।"
"सही हइ जी । हमरो पास नयँ हइ जी । हियाँ परी हमर आउ दूगो निम्मन दोस्त हइ", ऊ बोलऽ हइ, "ओकन्हिंयों जेनरल कुकुश्किन के अधीन सेवा करऽ हइ । त अइकी हम निवेदन करे के साहस करऽ हिअइ, कि हमन्हीं बहुत कम पीलिए ह आउ अभी तक एको अद्धी हाथ नयँ लगले ह । हमन्हीं के आधा बोतल पिलावे के किरपा करथिन ।" [कुकुश्किन के अधीन - मतलब जंगल में जाहाँ कुकुश्का (कोयल) गावऽ हइ । ऊ कहे लगी चाहऽ हइ, कि ओकन्हिंयों आवारा हइ । (मूल रूसी लेखक के टिप्पणी)]
"बड़ी खुशी से", हमन्हीं बोलऽ हिअइ । बस, हमन्हीं पीते गेलिअइ । आउ हियाँ ओकन्हीं हमन्हीं के एगो काम के इशारा कइलकइ, सेंध मारके घुसना, मतलब हमन्हीं के लाइन में । हियाँ परी शहर के अंत में ई घर हलइ, आउ एगो धनी व्यापारी हियाँ रहऽ हलइ, अगाध सम्पत्ति वला, से रात के ओकरा हीं भेंट करे लगी फैसला कइलिअइ। आउ ओहे रात ऊ धनी व्यापारी के हियाँ हमन्हीं पाँचो पकड़ा गेलिअइ । हमन्हीं के थाना ले जाल गेलइ, आउ बाद में खुद इस्प्रावनिक (पुलिस चीफ़) के पास । 'हम', ऊ बोलऽ हइ, 'ओकन्हीं के खुद पूछताछ करबइ' ।" ऊ बाहर आवऽ हइ पाइप के साथ, ओकरा पीछू चाय आवऽ हइ, हट्ठा-कट्ठा, गलमुच्छा । बइठ गेलइ । आउ हियाँ परी, हमन्हीं के अलावे, आउ तीन गो के लावल गेलइ, सेहो आवारा हलइ । आउ ई आवारा अदमी तो अजीब हइ, भाय लोग; ओकरा कुच्छो आद नयँ रहऽ हइ, बल्कि तूँ ओकर सिर काहे नयँ तराश देहो, ऊ सब कुछ भूल जा हइ, कुच्छो नयँ जानऽ हइ । इस्प्रावनिक सीधे हमरा संबोधित कइलकइ - "तूँ केऽ हकँऽ ?"
ऊ अइसे गरजलइ, मानूँ पीपा (barrel) से बोल रहल होवे । खैर, जाहिर हइ, ओहे बतइलिअइ, जइसे बाकी सब कहऽ हइ - "हमरा कुच्छो नयँ आद हइ, महामहिम, सब कुछ भूल गेलिअइ ।"
"ठहर", ऊ बोलऽ हइ, "हम तोरा से आउ बात करबउ, तोर थोपड़ा तो जानल-बुज्झल लगऽ हउ", ऊ एकटक हमरा दने तक्कऽ हइ । आउ हम ओकरा अब से पहिले कभियो नयँ देखलिए हल । दोसरा के पुच्छऽ हइ - "तूँ केऽ?"
"लहराव-आउ-काट, महामहिम ।"
"त ई तोर नाम हउ लहराव-आउ-काट ?"
"एहे नाम हइ, महामहिम ।"
"अच्छऽ, ठीक हउ, तूँ लहराव-आउ-काट, आउ तूँ ?" मतलब तेसरा अदमी ।
"आउ हम ओकर पीछू, महामहिम ।"
"लेकिन तोर नाम की हउ ?"
"एहे हमर नाम हइ - 'हम ओकर पीछू', महामहिम ।"
"आउ केऽ तोरा अइसन नाम देलकउ, नीच ?"
"निम्मन लोग अइसन नाम से पुकारते जा हलइ, महामहिम । दुनियाँ में निम्मन अदमी के कमी नयँ हइ, महामहिम, ई जग जाहिर हइ ।"
"आउ केऽ हइ अइसन निम्मन अदमी ?"
"हम जरी भुला गेलिए ह, महामहिम, किरपा करके हमरा माफ कर देथिन ।"
"सबके भूल गेलहीं ?"
"सबके भूल गेलिअइ, महामहिम ।"
"लेकिन वस्तुतः तोर माय-बाप तो हलउ ? ... ओकन्हीं के तो कम से कम आद आवऽ होतउ ?"
"अइसन तो मानहीं के चाही, कि हलथिन, महामहिम, लेकिन तइयो, जरी भुला गेलिअइ; शायद, हइए हलथिन, महामहिम ।"
"लेकिन तूँ अभी तक काहाँ रहऽ हलहीं ?"
"जंगल में, महामहिम ।"
"हमेशे जंगल में ?"
"हमेशे जंगल में ।"
"अच्छऽ, लेकिन जाड़ा में ?"
"जाड़ा तो हम नयँ देखलिए ह, महामहिम ।"
"अच्छऽ, आउ तूँ, तोर की नाम हउ ?"
"कुल्हाड़ी, महामहिम ।"
"आउ तोर ?"
"पजा उबासी नयँ ले, महामहिम ।"
"आउ तोर ?"
"पजा पक्का, महामहिम ।"
"तोहन्हीं में से केकरो नयँ आद हकउ ?"
"हमन्हीं के कुछ नयँ आद हइ, महामहिम ।"
खड़ी-खड़ी हँस्सऽ हइ, आउ ओकन्हीं ओकरा दने तकते दाँत खिसोड़ऽ हइ । आउ दोसरा तुरी ऊ तोर दँतवो झार देतउ, अगर ओकरा से टकरइम्हीं । आउ लोग तो सब एतना तगड़ा, मोटा-ताजा हइ ।
"ले जाके जेल के अंदर कर दे", ऊ बोलऽ हइ, "हम ओकन्हीं के बाद में देख लेबइ; हूँ, लेकिन तूँ ठहर", ऊ हमरा बोलऽ हइ । "चल एद्धिर, बइठ !" देखऽ हिअइ - टेबुल, कुरसी, कागज, कलम । सोचऽ हिअइ - "ऊ की करे लगी चाहऽ हइ ?" "बइठ", बोलऽ हइ, "कुरसी पर, कलम ले, लिख !" आउ ऊ हमर कान धरके खिंच्चऽ हइ ।
हम ओकरा दने देखऽ हिअइ, जइसे शैतान पादरी दने - "हमरा लिक्खे नयँ आवऽ हइ, महामहिम", हम बोलऽ हिअइ ।
"लिख !"
"किरपा करथिन, महामहिम ।"
"लिख, जइसे लिख सकऽ हँ, ओइसीं लिख !" आउ खुद लगातार हमर कान खिंच्चऽ हइ, खींचते रहऽ हइ, आउ अचानक ऐंठ दे हइ ! भाय लोग, हम कहबो, कि बेहतर होते हल अगर ऊ हमरा तीन सो बेंत लगइते हल, हमर आँख से चिनगारी निकसे लगलइ । "लिख, आउ बस, बात खतम !"
"त ऊ मूर्ख बन गेलइ की ?"
"नयँ, मूर्ख नयँ बनलइ । लेकिन ते-क (तोबोल्स्क) में एगो क्लर्क कुछ समय पहिले निम्मन हरक्कत कइलके हल - सरकारी पइसा के गबन कइलकइ आउ भाग गेलइ, ओकरो कान खिंच्चल गेलइ । ई समाचार के सगरो प्रचारित-प्रसारित कर देल गेलइ । आउ मानूँ ई घटना में हम फिट हो गेलिअइ, त अइकी ऊ हमरो जाँच कइलकइ - की हम लिख सकऽ हिअइ आउ हम कइसे लिक्खऽ हिअइ ?"
"ओह, ई कइसन परिस्थिति ! की दर्दनाक हलउ ?"
"हम तो कहबइ, दर्दनाक हलइ ।"
सब कोय हँस पड़लइ ।
"अच्छऽ, आउ तूँ लिखलहीं ?"
"कइसे लिखलिअइ ? हम कलम के चलावे लगलिअइ, कागज पर तो चलइते रहलिअइ, आउ ऊ छोड़ देलकइ । ऊ हमर कनमा पर दसो तुरी थपड़इलकइ, जाहिर हइ, आउ एकर बाद छोड़ देलकइ, मतलब जेल में ।"
"आउ तूँ वास्तव में लिख सकऽ हीं ?"
"पहिले लिक्खे लगी जानऽ हलिअइ, लेकिन लोग जब कलम से लिक्खे लगलइ, त हम लिखना भूल गेलिअइ ..."
त अइकी अइसनकन कहानी में, चाहे, बेहतर कहल जाय, अइसन बकवास में, कभी-कभी हमन्हीं के बोरिंग टैम गुजरऽ हलइ । हे भगमान, ई केतना बोरिंग हलइ ! दिन बड़गर करऽ हलइ, दमघोंटू, एक पर दोसरा हू-ब-हू एक्के नियन । ओह, बल्कि कइसनो किताबो रहते हल ! आउ तइयो हम, खास करके शुरुआत में, अकसर अस्पताल जा हलिअइ, कभी तो बेमार रहे के कारण, त कभी खाली अराम करे लगी; जेल से बाहर जाय खातिर । हुआँ कष्टदायक हलइ, हियों से अधिक कष्टदायक, नैतिक रूप से अधिक कष्टदायक । द्वेष, दुश्मनी, झगड़ा, ईर्ष्या, हम कुलीन लोग पर लगातार छिद्रान्वेषण, दुष्ट धमकी देवे वला लोग ! हियाँ अस्पताल में सब कोय जादे लगभग समान गोड़ पर खड़ी हलइ (अर्थात् लोग में समता हलइ), जादे मित्रतापूर्वक जीयऽ हलइ । पूरे दिन के दौरान सबसे उदास समय आवऽ हलइ साँझ के, मोमबत्ती के प्रकाश में, आउ रात शुरू होवे पर । सब कोय जल्दीए सुत्ते लगी चल जा हइ । रात के मद्धिम रोशनी के एगो चमकीला बिंदु दूर में दरवाजा भिर चमकऽ हइ, लेकिन हमन्हीं के छोर पर आधा अन्हेरा रहऽ हइ । दुर्गंध आउ दमघोंटू वातावरण रहऽ हइ । कुछ लोग सो नयँ पावऽ हइ, उठ जा हइ आउ बिछौना पर डेढ़ घंटा बइठल रहऽ हइ, रात के टोपी में अपन सिर झुकइले, मानूँ कुछ सोच रहल होवे । ओकरा दने घंटो भर देखऽ हो आउ अंदाज लगावे के कोशिश करऽ हो, कि ऊ कउची सोचब करऽ हइ, ताकि कइसूँ तूहूँ समय काट सकहो । नयँ तो सपनाय लगऽ हो, अतीत के आद करे लगऽ हो, कल्पना में चौलगर आउ चमकीला तस्वीर बन्ने लगऽ हको; तोहरा अइसन विवरण आद आवऽ हको, जे कोय दोसरा समय में न तो आद आ सकतो आउ न अनुभव कर सकबहो, जइसन कि अभी । नयँ तो भविष्य के बारे अंदाज लगावऽ हो - कइसे जेल से बाहर निकसभो ? काहाँ जइबहो ? कहिया ई होतइ ? की कभी अपन मातृभूमि वापिस लौट सकबहो ? सोचऽ हो, सोचऽ हो, आउ आशा आत्मा में कुलबुलाय लगऽ हको ... नयँ तो कभी खाली गिनती चालू कर दे हो - एक, दू, तीन आदि आदि, ताकि ई गिनती के बीच कइसूँ नीन आ जाय । हम कभी-कभी तीन हजार तक गिनलूँ तइयो हमरा नीन नयँ आल । हियाँ परी कोय तो करवट बदले लगऽ हइ । उस्त्यान्त्सेव अपन गंदा तपेदिक खोंखी खोंखऽ हइ आउ फेर हलके से कराहऽ हइ आउ हरेक तुरी बोलऽ हइ - "हे भगमान, हमरा से पाप हो गेल !" आउ सामान्य सन्नाटा के बीच ई रोगी, टुट्टल आउ करुण आवाज सुनना विचित्र लगऽ हइ । आउ अइकी कहीं कोना में कुछ लोग सो नयँ पा रहले ह आउ अपन-अपन बिछौना पर से बतियाब करऽ हइ । एक कुछ तो बतावे लगऽ हइ अपन कुछ अतीत के बारे, दूर के, बहुत समय पहिले के, अपन आवारागर्दी, बाल-बुतरू, घरवली, पहिलौका गुजरल जमाना के बारे । आउ ऊ दूर के ओकर फुसफुसाहट से समझ सकऽ हो कि ऊ सब कुछ जे ऊ बताब करऽ हइ, कभियो ओकर जिनगी में वापिस नयँ अइतइ, आउ खुद ऊ, कहानी सुनावे वला - एगो कट्टल टुकड़ा हइ; दोसरा कोय सुन्नब करऽ हइ । खाली एगो शांत नप्पल-तुल्लल फुसफुसाहट सुनाय दे हइ, मानूँ कहीं तो दूर में पानी झरझरा रहले ह ... आद पड़ऽ हइ, एक तुरी, एगो लमगर जाड़ा के रात में, हम एगो कहानी सुनलिए हल। प्रथमदृष्ट्या ऊ हमरा एक प्रकार के तप्त स्वप्न (feverish dream) लगलइ, मानूँ हम बोखार में तपते पड़ल हकूँ आउ ई सब कुछ हम बोखार के हालत में, सरसाम में, सपनइलूँ ...
Posted by नारायण प्रसाद at 4:18 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)

robotstxt: allowed

filter: keep


text:
Just another weblog
70 Posts
69 comments
Anurag
0 Comment
0 Comment
0 Comment
0 Comment
1 Comment
2 Comments
0 Comment
0 Comment
1 Comment
1 Comment
के द्वारा: rameshagarwal } else { ?> rameshagarwal
के द्वारा: Shobha } else { ?> Shobha
के द्वारा:
के द्वारा: kavita1980 } else { ?> kavita1980
के द्वारा: ashishgonda } else { ?> ashishgonda
के द्वारा: शालिनी कौशिक एडवोकेट } else { ?> शालिनी कौशिक एडवोकेट
के द्वारा:
के द्वारा: sadguruji } else { ?> sadguruji
के द्वारा: seemakanwal } else { ?> seemakanwal
के द्वारा: DR. SHIKHA KAUSHIK } else { ?> DR. SHIKHA KAUSHIK
के द्वारा:
के द्वारा: Madan Mohan saxena } else { ?> Madan Mohan saxena
के द्वारा: bhagwanbabu } else { ?> bhagwanbabu
के द्वारा:
के द्वारा: puneetmanav } else { ?> puneetmanav
के द्वारा: bebakvichar, KP Singh (Bhind) } else { ?> bebakvichar, KP Singh (Bhind)
के द्वारा: sudhajaiswal } else { ?> sudhajaiswal
के द्वारा:
के द्वारा: utkarshsingh } else { ?> utkarshsingh
के द्वारा:
के द्वारा: ajaykumarsingh } else { ?> ajaykumarsingh
के द्वारा: drbhupendra } else { ?> drbhupendra
के द्वारा: nishamittal } else { ?> nishamittal
के द्वारा: bharodiya } else { ?> bharodiya
के द्वारा: nancy4vaye } else { ?> nancy4vaye
के द्वारा: abhishektripathi } else { ?> abhishektripathi
के द्वारा: Jamuna } else { ?> Jamuna
के द्वारा: shaktisingh } else { ?> shaktisingh
के द्वारा: Sumit } else { ?> Sumit
के द्वारा: Piyush Kumar Pant } else { ?> Piyush Kumar Pant
के द्वारा: O P PAREEK } else { ?> O P PAREEK